Χοηφόροι του Αισχύλου, στο Θέατρο Άρτι\nΠαρασκευή, 2 Νοεμβρίου 2012 11:42\nΟι απόφοιτοι της σχολής Εμπρός-Θέατρο Εργαστήριο παρουσιάζουν την παράσταση «Χοηφόροι» του Αισχύλου... σε σκηνοθεσία Έκτορα Λυγίζου στο θέατρο Άρτι, από 12 Νοεμβρίου μέχρι 25 Δεκεμβρίου 2012. Ο Ορέστης επιστρέφει μετά από χρόνια στο Άργος. Πρέπει να σκοτώσει τη μητέρα του για να πάρει εκδίκηση για το φόνο του πατέρα του. Όμως στις «Χοηφόρους» ο Ορέστης και η Ηλέκτρα είναι δυο αθώα παιδιά. Ανίκανα να αναλάβουν τη βαριά ευθύνη. Πώς ο προσωπικός πόνος θα μετατραπεί σε μίσος; Και πώς «αγνά νιάτα» λυγίζουν κάτω από το βάρος τού κοινωνικού και εθνικού χρέους; Η παράσταση επιχειρεί μια σύγχρονη επανανάγνωση του έργου με βασικά εργαλεία την ομαδική αφήγηση και τη ρυθμικότητα του λόγου, και με κύριο σκοπό την ανάδειξη της πλοκής. Ιδιομορφία η απόδοση των προσώπων από τρεις χορούς: έναν ανδρικό που ερμηνεύει ομαδικά τον Ορέστη, έναν γυναικείο που ερμηνεύει την Ηλέκτρα, την Κλυταιμνήστρα και τον Αίγισθο, ενώ ένας δεύτερος γυναικείος χορός ερμηνεύει τις δούλες τής Κλυταιμνήστρας. Η παράσταση προέκυψε από το 4ο προαιρετικό έτος φοίτησης (έτος εφαρμογής) στην ανώτερη δραματική σχολή ΕΜΠΡΟΣ – ΘΕΑΤΡΟ ΕΡΓΑΣΤΗΡΙΟ με βασικό διδάσκοντα τον Έκτορα Λυγίζο. Συμμετέχουν αποκλειστικά απόφοιτοι της σχολής. Το κείμενο της παράστασης είναι βασισμένο στη μετάφραση του Δημήτρη Δημητριάδη. Ορέστης ΤΑΣΟΣ ΔΕΔΕΣ ΟΡΕΣΤΗΣ ΟΙΚΟΝΟΜΟΠΟΥΛΟΣ ΘΩΜΑΣ ΦΑΝΟΥΡΑΚΗΣ ΝΙΚΟΛΑΣ ΧΑΤΖΗΒΑΣΙΛΕΙΑΔΗΣ Ηλέκτρα-Κλυταιμνήστρα-Αίγισθος ΑΝΟΙΞΙΑ ΜΠΟΥΝΤΖΙΟΥΚΑ ΚΑΤΕΡΙΝΑ ΠΑΡΙΣΣΟΥ Χοηφόροι ΕΛΠΙΝΙΚΗ ΟΙΚΟΝΟΜΟΠΟΥΛΟΥ ΕΛΕΝΗ ΠΑΡΓΙΝΟΥ\nΘέατρο Άρτι, Ηπείρου 41, Αθήνα\n12 Νοεμβρίου-25 Δεκεμβρίου 2012, κάθε Δευτέρα και Τρίτη στις 21.30\n210-8834002, διάρκεια: 60 λεπτά\nΓενική είσοδος: 12 ευρώ, τα 2 φοιτητικά 15 ευρώ


Νέα Σμύρνη: «Είμαι καλά, θα αντέξω» - Η πρώτη δήλωση του τραυματία αστυνομικού - Newsbomb - Ειδησεις - News\nΕΛΛΑΔΑ 10/03/2021 06:45\nΝέα Σμύρνη: «Είμαι καλά, θα αντέξω» - Η πρώτη δήλωση του τραυματία αστυνομικού\nΟ αστυνομικός της ομάδας ΔΡΑΣΗ που τραυματίστηκε μετά την επίθεση κουκουλοφόρων σε βάρος του στη Νέα Σμύρνη νοσηλεύεται στο 401 Στρατιωτικό νοσοκομείο.\nΣύμφωνα με πληροφορίες που μετέδωσε το MEGA o 24χρονος τραυματίας αστυνομικός με καταγωγή από τις Σέρρες μίλησε με συναδέλφους του που τον επισκέφθηκαν στο νοσοκομείο αργά το βράδυ της Τρίτης.\nΚατά τις ίδιες πληροφορίες ο νεαρός αστυνομικός που χτυπήθηκε στο κεφάλι και σε άλλα σημεία του σώματός του από τους κουκουλοφόρους είπε στους συναδέλφους του ότι «είμαι καλά, θα αντέξω».\nΟ νεαρός αστυνομικός φέρεται να συμπλήρωσε προς τους συναδέλφους του ότι «προσπάθησα να σώσω το όπλο μου».\nΑστυνομικοί που μίλησαν στο MEGA είπαν για τον τραυματία συνάδελφό τους ότι «το παιδί είναι πολύ δυνατό, αν ήταν άλλος δεν θα τα είχε καταφέρει».\nΣε βίντεο έχει καταγραφεί η άγρια επίθεση των κουκουλοφόρων σε βάρος του αστυνομικού τον οποίο ξυλοκοπούσαν ανηλεώς επί 2,5 λεπτά.\nΟ αστυνομικός της ομάδας ΔΡΑΣΗ φέρει τραύμα στο δεξί μέρος του κεφαλιού και τα πόδια, και αιμορραγούσε αρκετά σοβαρά μετά την επίθεση που δέχθηκε.\nΟ εργαστηριακός και απεικονιστικός έλεγχος στον οποίο υποβλήθηκε ο αστυνομικός κάνει τους γιατρούς να λένε ότι η κατάσταση του δεν προκαλεί ανησυχία καθώς δεν έχει χτυπηθεί κάποιο ζωτικό του όργανο.\nΣτο 401 στρατιωτικό νοσοκομείο μεταφέρθηκαν και άλλοι τρεις ελαφρά τραυματίες αστυνομικοί στους οποίους παρασχέθηκαν οι πρώτες βοήθειες.\nΟργισμένη ήταν η ανακοίνωση από την Πανελλήνια Ομοσπονδία Αστυνομικών Υπαλλήλων (ΠΟΑΣΥ), για την επίθεση των κουκουλοφόρων σε βάρος του αστυνομικού στη Νέα Σμύρνη.\nΗ ΠΟΑΣΥ στην ανακοίνωσή της κάνει λόγο για απόπειρα ανθρωποκτονίας κατά του αστυνομικού.\nΠαράλληλα, ζήτησε από την πολιτική σκηνή του τόπου να δείξει «σοβαρότητα» και να «λάβει ουσιαστικές αποφάσεις».


Ας πούμε την αλήθεια: Ο Παναθηναϊκός είναι κάτι το διαφορετικό - PRASINANEA.GR\n03 Απρ 2018 15:44\nΑν σας ρωτήσουν «τι είναι Παναθηναϊκός» θα τους απαντήσετε όλα τα παραπάνω, αλλά και άλλα πολλά. Διότι, Παναθηναϊκός είναι πολλά μαζί. Είναι ομάδα, είναι μεγαλείο, είναι καθημερινότητα, είναι αγάπη, είναι πάθος, είναι έρωτας, είναι στάση ζωής, είναι δάκρυα, είναι χαμόγελα, είναι χαρά, είναι λύπη. Μα πάνω απ’ όλα είναι ο «Σύλλογος μεγάλος», με ιστορία διαφορετική, μοναδική, η οποία ό, τι και να κάνουν οι νυν ή οι επόμενοι, δε σβήνει. Και να θυμάστε: Μπορεί η ομάδα να περνάει μια από τις μαρτυρικές, βασανιστικές περιόδους της ιστορίας της. Είναι, όμως, τέτοιο και το DNA, τέτοιο το μεγαλείο της, που στιγμές σαν κι αυτές που περιγράψαμε παραπάνω θα ξανάρθουν. Δεν είναι ευχή, είναι νομοτέλεια…


Η ιδέα ενός πάρτι, έτσι όπως την έχουμε φανταστεί, μπορεί να είναι κάτι που θα αργήσουμε ακόμα να ζήσουμε. Τα ταξίδια εκτός χώρας (ή και εντός) και τα πάρτι με κόσμο που κατέληγες να γίνεσαι «ένα» με το πλήθος, μοιάζουν κομμάτια μιας ζωής που πέρασε και που πιθανότατα θα αργήσει να επιστρέψει. Η συλλογή του οίκου Dior στη Σανγκάη, για το Φθινόπωρο/Χειμώνα 2021, όμως μας υπενθυμίζει τις στιγμές που έχουμε ζήσει και αυτές που, ακόμα κι αν αργήσουν, όταν έρθουν θα είναι πιο πανηγυρικές από ποτέ.\nΟ οίκος, λοιπόν, ταξίδεψε μέχρι τη Σανγκάη και διοργάνωσε το πιο φαντασμαγορικό ντίσκο «πάρτι», που αν πραγματοποιούνταν υπό κανονικές συνθήκες, οι K-Pop fans αυτού του κόσμου δεν θα έχαναν με τίποτα.\nΤο «ντίσκο πάρτι» του οίκου Dior, λοιπόν, για τη Fall/Winter 2021 συλλογή πραγματοποιήθηκε στα πλαίσια της Εβδομάδας Μόδας στη Σανγκάη. Η συλλογή ήταν η πιο διαφορετική, πιο αντί-Dior κολεξιόν που έχουμε δει ως τώρα από τον γαλλικό οίκο και την Maria Grazia Chiuri, ως καλλιτεχνική διευθύντρια. Υπήρχε μια αρκετά πιο ανάλαφρη και ποπ διάθεση στη συλλογή που πρόσφερε ότι πρέπει να προσφέρει η μόδα στους ανθρώπους: χαρά.\nΗ έμπνευση «πίσω» από τη συλλογή του οίκου Dior στη Σανγκάη\nΠροσφέροντας μια συλλογή γεμάτη χρώμα, παγιέτες, metallics και bold αποχρώσεις η συλλογή του οίκου Dior στη Σανγκάη είχε μια μίξη από ντίσκο και ποπ αναφορές. Ενώ εμπνεύστηκε από την αιώνια μούσα του οίκου Mitzah Bricardi και τον Ιταλό σχεδιαστή Elio Fiorucci.\nΜε τη μουσική του Giorgio Moroder και το “Bad Girls” της Donna Summer να παίζουν δυνατά καθ’ όλη τη διάρκεια του show, η πασαρέλα που ήταν στολισμένη με ντισκομπάλες, χρυσές παγιέτες και λεοπάρ μοτίβα έθεσε τον τόνο για μια απόλυτα διασκεδαστική παρουσίαση. Μια που σε καμία περίπτωση δεν περιμέναμε να δούμε από τον οίκο Dior.\nΛεοπάρ μοτίβα, τούλινες φούστες και t-shirts με παγιέτες. Τα ρούχα της πιο αντί-Dior συλλογής\nΑυτό που κατάφερε η σχεδιάστρια, με τη Fall 2021 συλλογή του οίκου Dior που παρουσίασε στη Σανγκάη, ήταν να μιξάρει αριστουργηματικά την ανάλαφρη διάθεση της ντίσκο -που χαρακτηρίζεται και από μια νεανικότητα-, με υλικά και υφασμάτα που έφεραν μια αδιαπραγμάτευτη ενέργεια στην πασαρέλα. Όλη η παρουσίαση ήταν ένας εορτασμός της μόδας και της ντίσκο που βασικό στόχο είχε να μας ανεβάσει τη διάθεση.\nΣε αυτό φυσικά, έπαιξαν ρόλο και τα εντυπωσιακά κομμάτια της συλλογής του οίκου Dior που ήταν τόσο-όσο νεανικά και που ήταν συνδυασμένα άψογα με τη χαρακτηριστική σοφιστικέ διάθεση του οίκου. Ανοίγοντας το show με ένα metallic jumpsuit η συλλογή του οίκου Dior ξεκίνησε -και συνέχισε-, δυναμικά αποδεικνύοντας ότι μπορεί να ανταποκριθεί και σε ένα πιο νεανικό κοινό.\nΦυσικά, όταν είδαμε looks όπως αυτό με το πουλόβερ μαρινιέρα να συνδυάζεται με μια μίνι φούστα με παγιέτες καταλάβαμε ότι από τη συλλογή του οίκου Dior δεν θα έλειπαν τα κλασικά designs.\nΤο iconic Bar jacket του οίκου, για παράδειγμα «επαναπροσδιορίστηκε» αρκετές φορές στο show, μέσα πολύχρωμα patterns και bold αποχρώσεις.\nΤα κόκκινα κομμάτια της συλλογής, δε, ήταν ένα «κλείσιμο ματιού» στον ιδρυτή του οίκου, ο οποίος λάτρευε να παίζει με το κόκκινο, το “the color of life” όπως το αποκαλούσε.\nΕκτός, λοιπόν, από τα κλασικά καρό και total black looks που είδαμε στο πρώτο μισό του show και που μας υπενθύμισαν την αισθητική του οίκου, τα τούλινα neon φορέματα, τα «αναπάντεχα» κομψά λεοπάρ κομμάτια αλλά και η κόκκινη sparkly ολόσωμη φόρμα με τον μαύρο γιακά ήταν μερικά από τα highlights της συλλογής.\nΚαι ο τρόπος της Chiuri να μας δείξει ότι είναι έτοιμη να πειραματιστεί με την αισθητική του εμβληματικού αυτού οίκου. Η πρώτη της προσπάθεια πάντως, στέφθηκε με επιτυχία.


ΝΙΟΥΕΛΣ - ΡΙΒΕΡ (16/9/21, 03:00) ΣΤΟΙΧΗΜΑ - MatchMoney\n1 - 4 16-09-21\nΓια τον αγώνα ΝΙΟΥΕΛΣ-ΡΙΒΕΡ γράφει ο Γιώργος Φράγκος Ημερομηνία: 13:01 15/09/21\nΒαθμός στη Σάντα Φε από την Κολόν (1-1), συνεχίζει να μην μπορεί να κερδίσει. Καλή στο πρώτο ημίχρονο και το μετουσίωσε πετυχαίνοντας ένα γκολ (40’), υστέρησε στην επανάληψη, ισοφαρίστηκε (70’ πεν.) αλλά δεν κινδύνευσε με ανατροπή.\nΣε ρυθμούς εκλογών ο σύλλογος, την Κυριακή θα προκύψει νέα διοίκηση και η πλειοψηφία του κόσμου μετράει τις μέρες ανάποδα για να φύγει το παρόν συμβούλιο που μόνο κακό έκανε στους «ροχινέγρος», από κάθε άποψη και κυρίως οικονομικά.\nΤο αγωνιστικό τμήμα είναι το μόνο που δεν ασχολείται με τα διοικητικά και την επικείμενη αλλαγή, ο Γκαμπόα και οι παίκτες του έχουν να σκεφτούν το πολύ δύσκολο αποψινό ματς με τη Ρίβερ. «Στο διάστημα των δέκα ημερών που είχαμε, δουλέψαμε πάνω στο αγωνιστικό μας πλάνο και στο πώς να αμυνθούμε και να επιτεθούμε στον προσεχή αντίπαλο» σημείωσε ο κόουτς.\nΓια βασικός προοριζόταν ο φορ Κριστάλδο (6/1), τελικά τραυματίστηκε και τέθηκε εντελώς νοκ άουτ. Κατά συνέπεια ο Γκαμπόα θα συνεχίσει με τους ίδιους έντεκα.\nΜε λιγότερες ελλείψεις σε σχέση με το ματς κόντρα στη Σαρμιέντο, παραχώρησε 1-1 στην Ιντεπεντιέντε. Μπήκε φοβισμένα, βρέθηκε πίσω (29’), σοβαρεύτηκε, ισοφάρισε (66’), αλλά δεν μπόρεσε κάτι περισσότερο, το παιχνίδι στα τελευταία λεπτά ουσιαστικά έσβησε.\nΑντεξε παρά τις απουσίες και πήρε έστω το βαθμό με την Ιντεπεντιέντε μένοντας κοντά στους πρωτοπόρους. Λανούς και Ταγέρες νίκησαν αυτήν την αγωνιστική, κάτι που σημαίνει πως για να διατηρηθεί αυτό το -2 από την πρώτη θέση, θα πρέπει να κάνει το ίδιο στο Ροζάριο.\nΜαζικές επιστροφές βασικών, ξανά διαθέσιμοι ο γκολκίπερ Αρμάνι (8/0) ο μπακ Ανχιλέρι (6/0), οι στόπερ Μαρτίνες (7/0), Ντίας (6/1), Ρόχας (2/0), ο βετεράνος αρχηγός/χαφ Πόνσιο, ο εξτρέμ Αλβαρες (7/2) και ο φορ Σουάρες (6/3). Εκείνος που τέθηκε νοκ άουτ είναι ο μπακ Κάσκο (7/0) κάτι που σημαίνει πως ο Βίγκο θα συνεχίσει βασικός. Χωρίς εκπλήξεις η ενδεκάδα, 4-3-1-2 με δίδυμο Σουάρες – Ρομέρο επιλέγει ο Γκαγιάρδο.\nΟι επιστροφές της Ρίβερ γέρνουν την πλάστιγγα εντελώς προς την πλευρά της, ακόμα και στο 1,75 (Stoiximan) όπου έπεσε το διπλό των «μιγιονάριος» παίζεται, για 1,60 είναι με τα νέα δεδομένα, τα οποία βέβαια δεν αποτελούν έκπληξη. Η Νιούελς είναι σε περίοδο ντεφορμαρίσματος και υποδέχεται χωρίς τον κόσμο της μια αντίπαλο πολύ ανώτερη που δεν έχει περιθώρια για άλλες απώλειες, καθώς Λανούς και Ταγέρες συνεχίζουν να της βάζουν δύσκολα. Το λογικό είναι ο Γκαγιάρδο και οι παίκτες του να περάσουν τον σκόπελο των «ροχινέγρος», οι οποίοι εκτός των άλλων φαίνεται να μην έχουν και την ψυχολογία και την αποφασιστικότητα που είχαν στην αρχή του πρωταθλήματος.\nΔεν προκύπτει κάτι. Είναι αρκετά πιθανό η σχεδόν πλήρης Ρίβερ να προσπαθήσει να κάνει και επίδειξη δύναμης αλλά αυτό δεν είναι κάτι που αρκεί για να πάω στο over 2,5, ιδίως όταν αυτό δεν πληρώνει καν 2,00. Πάσο.\nΑ' ΑΡΓΕΝΤΙΝΗΣ 2011/2012 - 2012/2013 1 - 0 2013/2014 1 - 0 2014 0 - 1 2015 - 2016 - 2016/2017 1 - 0 2017/2018 - 2018/2019 - 2019/2020 2 - 3


Μπακλαβάς με Καρύδια, Κυδώνι και Σοκολάτα - Κοπιάστε .. στην Κουζίνα μου\nΟ παραδοσιακός μπακλαβάς που έφτιαχνε η μητέρα μου ήταν με αμύγδαλα, γιατί στην Κύπρο είχαμε μεγάλη παραγωγή αμυγδάλου και λιγότερα καρύδια.\nΠολύ αργότερα έφτιαχναν τον μπακλαβά και άλλα γλυκά με Χαλεπιανά (τα λεγόμενα φυστίκια Αιγίνης στην Ελλάδα) γιατί τα έφερναν από το Χαλέπι (Khalpe ή Khalibon), της Συρίας.\nΗ δική μου συνταγή είναι βασισμένη στη συνταγής της μητέρας μου αλλά με πολλές δικές μου τροποποιήσεις και προσθήκες.\nΗ ιδέα να φτιάξω τον μπακλαβά με κυδώνι μου ήρθε όταν είχα φτιάξει το γλυκό και μου περίσσεψε αρκετό συρόπι.\nΜπορείτε να βάλετε οποιοδήποτε γλυκό σας αρέσει με το συρόπι του αλλά εάν δεν θέλετε, μπορείτε να φτιάξετε εσείς το συρόπι και να το ποτίσετε. Αφού τραβήξει το συρόπι θα το κόψετε και θα το βουτήξετε σε λιωμένη σοκολάτα.\nΓια να φτιάξουμε τον μπακλαβάς πρέπει πρώτα να φτιάξουμε βούτυρο κλαριφιέ.\nΠώς φτιάχνουμε Βούτυρο κλαριφιέ:\nΠρώτα ζεσταίνουμε το βούτυρο σε κατσαρολάκι ή μπρίκι σε χαμηλή φωτιά μέχρι να λιώσει. Αφαιρούμε τον αφρό που θα δημιουργηθεί από πάνω.\nΣτο υπόλοιπο θα μείνει το λιωμένο βούτυρο από πάνω, που θα χρησιμοποιήσουμε, και κάτω θα μείνει ένα κατακάθι στερεού γάλακτος, το οποίο όμως μπορούμε εύκολα να αφαιρέσουμε αφού το σουρώσουμε με ένα φίλτρο καφέ ή μεταλλικό σουρωτήρι ή απλώς με το πινέλο θα παίρνουμε το λιωμένο βούτυρο χωρίς να κουνάμε τα στερεά που βρίσκονται στον πάτο.\nΠαρόμοια συνταγή περιλαμβάνεται στο βιβλίο μου Mint, Cinnamon & Blossom Water, Flavours of Cyprus, Kopiaste!\n250 γρ. βούτυρο κλαριφιέ\n1 κούπα συρόπι από γλυκό κυδώνι που περίσσεψε\n½ κούπα θυμαρίσιο μέλι\n175 γραμμάρια καβουρδισμένα καρύδια πεκάν\n175 γραμμάρια καρύδια\n½ κούπα γλυκό κυδώνι, κομμένο μικρά κομματάκια! Επικάλυψη Σοκολάτας:\n¼ κούπας κρέμα γάλακτος 35% λιπαρά\nΜια πρέζα χονδρό αλάτι\nΒάζουμε όλα τα υλικά για το συρόπι, εκτός από το χυμο λεμονιού, σε κατσαρολάκι, τα ανακατεύουμε και το βράζουμε για 5 - 7 λεπτά. Όσο βράζει, το ξαφρίζουμε. Ρίχνουμε το χυμό λεμονιού και αποσύρουμε από τη φωτιά\nΕτοιμάζουμε το βούτυρο (βλέπετε οδηγίες πιο πάνω).\nΠροθερμαίνουμε το φούρνο στους 160ο C.\nΑλέθουμε τους ξηρούς καρπούς με τη φρυγανιά στο μούλτι. Τους βάζουμε σε ένα μπολ και ρίχνουμε την κανέλα, το μοσχοκάρυδο και το κυδώνι και τα ανακατεύουμε.\nΒουτυρώνουμε ένα ταψί 33 x 40 εκ.\nΣτρώνουμε 3 φύλλα κρούστας στο ταψί, αφού βουτυρώσουμε το καθένα ξεχωριστά.\nΡίχνουμε ξηρούς καρπούς σε όλη την επιφάνεια του φύλλου.\nΣυνεχίζουμε να βάζουμε 2 φύλλα βουτυρωμένα και το 1/4 από τους ξηρούς καρπούς μέχρι να βάλουμε όλα τα φύλλα.\nΣτο πάνω μέρος βάζουμε τρία φύλλα.\nΒρέχουμε τα χέρια μας και τινάζουμε λίγες σταγόνες νερό από πάνω\nΜε κοφτερό μαχαίρι κόβουμε το φύλλο σε 4 ίσα μέρη. Το κάθε τέταρτο το κόβουμε σε σχήμα Χ και ξανακόβουμε στη μέση σε σχήμα σταυρού (+). Έτσι στο κάθε τέταρτο θα έχουμε 8 κομμάτια. Συνεχίζουμε το ίδιο μοτίβο και στα άλλα κομμάτια.\nΨήνουμε για 1 ώρα και 15 λεπτά έως 1 ώρα και 30 λεπτά ή μέχρι να ροδίσει ο μπακλαβάς.\nΜόλις τον βγάλουμε από το φούρνο, με ένα κουτάλι βρέχουμε καλά τον μπακλαβά.\nΤον αφήνουμε για 4 – 5 ώρες να κρυώσει και να απορροφήσει το συρόπι.\nΓια τους λάτρεις της σοκολάτας μπορείτε να φτιάξετε τον μπακλαβά σε ρολό και αφού ψηθεί τον βουτάμε σε σοκολάτα:\nΒουρτσίζουμε δύο ή τρία φύλλα με βούτυρο και απλώνουμε το 1/5 της γέμισης πάνω στο φύλλο. Διπλώνουμε το φύλλο στη μέση και μετά το τυλίγουμε σε ρολό.\nΤο τοποθετούμε σε ένα στρογγυλό ταψί, διαμέτρου 30 εκ., ξεκινώντας από τη μέση και το τυλίγουμε σε σπείρα. Συνεχίζουμε μέχρι να γεμίσει το ταψί.\nΞαναβουρτσίζουμε με βούτυρο από πάνω και το χαράσσουμε ελαφρά στο μέγεθος που θέλουμε (περίπου 6 – 8 εκ).\nΨήνουμε για περίπου 45 λεπτά - 1 ώρα ή μέχρι να πάρει ένα ωραίο χρώμα από πάνω.\nΜόλις το βγάλουμε από το φούρνο, ρίχνουμε το συρόπι (το οποίο πρέπει να είναι σε θερμοκρασία δωματίου) ή χρησιμοποιούμε συρόπι από γλυκό κυδώνι.\nΤο αφήνουμε να κρυώσει και να απορροφήσει όλο το συρόπι πριν το κόψουμε σε κομμάτια.\nΛιώνουμε τη σοκολάτα σε μπαιν Μαρί και ανακατεύουμε μέσα την κρέμα γάλακτος, τα μπαχαρικά και το βούτυρο. Αφού βουτήξουμε τον μπακλαβά στο γλάσο, τον βγάζουμε σε σχάρα ή πάνω σε λαδόκολλα, μέχρι να ξαναστερωποιηθεί η σοκολάτα.\nΑφού στερεοποιηθεί η σοκολάτα τοποθετούμε τον μπακλαβά σε θήκες για κάπκεϊκ.\nΔείτε επίσης τη συνταγή μου για Τάρτα Μπακλαβά με Σοκολάτα.\nΤο καλοκαίρι κρατάμε το φύλλο σκεπασμένο με νωπή πετσέτα για να μην ξεραθεί και τρίβεται.\nΤον μπακλαβά δεν τον βάζουμε στο ψυγείο γιατί θα μαλακώσουν τα φύλλα. Καλό είναι να τον αφήσουμε στο ταψί ή να τον βγάλουμε σε άλλο δοχείο και να τον σκεπάσουμε με μια πετσέτα.\nCuisine: Ελληνική Κουζίνα\t/ Category: Γλυκά Συροπιαστά\nCategories Γλυκά Συροπιαστά, Γλυκά του Κουταλιού και Μαρμελάδες, Δικές μου Συνταγές, Ελληνικές, Επιδόρπια, Γλυκά, Ποτά, Εύκολες Συνταγές, Σοκολατένια Γλυκά\nΜε φύλλομπακλαβάςμπακλαβάς με καρύδιαμπακλαβάς με κυδώνιμπακλαβάς με πεκάν μπακλαβάς με κυδώνισυροπιαστά γλυκά\nΠολύ προτότυπη συνταγή και φαντάζομαι ότι πρέπει να είναι υπέροχη.\nΠω, πω, μου τρέχουν τα σάλια! Θα το φτιάξω σίγουρα!\nΚουμπάρα δοκίμασα τον μπακλαβά σου και μπορώ να επιβεβαιώσω πόσο υπέροχος ήταν,\nΠεθύμισα πολύ τον παραδοσιακό μπακλαβά που έφτιαχνε η μάνα μου!\nΤον έφτιαξα χτές το βράδυ και ήταν υπέροχος. Σ"ευχαριστώ πολύ για την συνταγή και τις υπόλοιπες συνταγές που έχω δοκιμάσει. Πάντα πετυχημένες.


Ωραίο Γούστο! Αυτή Είναι η Γυναίκα που Έχει ξετρελάνει τον Κώστα Κοκκινάκη! Πάθαμε Πλάκα Μαζί της!\nOn Ιούν 28, 2018\nΟ Κώστας Κοκκινάκης, τον οποίο πρωτογνωρίσαµε από τις κορυφαίες επιδόσεις του στο πόλο και µάθαµε ακόµα καλύτερα µέσα από τη συµµετοχή του στο περσινό «Survivor», εδώ και πέντε µήνες δεν έχει µάτια για άλλη γυναίκα παρά µόνο για το µοντέλο Χριστίνα Κανελλοπούλου.\nΟ 42χρονος προπονητής πόλο και η εντυπωσιακή καλλονή είναι µαζί από τον Φεβρουάριο. Ωστόσο έκαναν την πρώτη τους δηµόσια εµφάνιση πριν από δύο µήνες και συγκεκριµένα σε νυχτερινό κέντρο για να διασκεδάσουν. Ο πάντα χαµηλών τόνων και µε αστείρευτο χιούµορ Κώστας Κοκκινάκης και η όµορφη σύντροφός του, παρά το γεγονός ότι δεν θέλουν να ρίχνουν φως στην προσωπική τους ζωή, εκείνο το βράδυ δεν έκαναν καµία προσπάθεια να κρυφτούν.\nΑντιθέτως, ήταν ιδιαιτέρως διαχυτικοί µεταξύ τους, ανταλλάσσοντας συχνά τρυφερά φιλιά και αγκαλιές. Από τότε έχουν φωτογραφηθεί ουκ ολίγες φορές µαζί, άλλοτε να κάνουν όµορφους περιπάτους και άλλοτε να απολαµβάνουν το δείπνο τους υπό το φως των κεριών και σε άκρως ροµαντική ατµόσφαιρα. Παρότι τρελά ερωτευµένος, ο Κώστας Κοκκινάκης αποφεύγει να µιλά ανοιχτά για τη Χριστίνα. Μάλιστα, σε πρόσφατες δηλώσεις του στη Realnews είχε αρκεστεί να σχολιάσει: «∆εν υπάρχει λόγος να πω κάτι γι’ αυτό το θέµα. Αυτά είναι τα άσχηµα της αναγνωρισιµότητας», δείχνοντας για ακόµα µία φορά τη διάθεσή του να κρατά γενικότερα χαµηλούς τόνους.\nΠάντως, παρά το γεγονός ότι ο προπονητής πόλο σε οµάδα παίδων της Βουλιαγµένης δεν µιλά για τη σχέση του, δεν µπορεί να κρύψει την ευτυχία που βιώνει στο πλευρό της Χριστίνας του, µε την οποία ήδη έχουν πραγµατοποιήσει και τις πρώτες ερωτικές τους αποδράσεις. Ενα από τα πρώτα ταξίδια τους µάλιστα για να χαλαρώσουν και να ζήσουν τον έρωτά τους ήταν αυτό στην όµορφη Υδρα, ενώ το φετινό καλοκαίρι θα κάνουν και τις πρώτες κοινές διακοπές τους, ανυποµονώντας µάλιστα γι’ αυτό.\nΟ Κώστας Κοκκινάκης µοιράζεται την καθηµερινότητά του µε τις δύο γυναίκες της ζωής του, την όµορφη Χριστίνα, αλλά και τη 17χρονη κόρη του, Ηλιάννα. Μπαµπάς και κόρη απολαµβάνουν σχεδόν καθηµερινά ο ένας την παρέα του άλλου και, σύµφωνα µε τον στενό φιλικό κύκλο του Κώστα, η νεαρή Ηλιάννα είναι ο βασικότερος λόγος που δεν είναι ακόµα έτοιµος να κάνει το πρώτο σοβαρό βήµα στη σχέση του: να συγκατοικήσει µε την όµορφη σύντροφό του. «Ακόµα δεν σκέφτονται να ζήσουν µαζί κάτω από την ίδια στέγη», λέει άνθρωπος από το περιβάλλον του Κώστα Κοκκινάκη.\nΗ «Μαρία της γειτονιάς», στα 48 της, πιο εντυπωσιακή από ποτέ. Η εμφάνιση στο…\nΜαρία Βοσκοπούλου: Η κόρη του Τόλη και της Άντζελας μεγάλωσε έγινε 18 και είναι μία…\nΧρηστίδου Κοκκίνου: Έβαλαν τέλος στη φιλία τους, έπεσαν και τα unfollow στο…\nΟ SNIK φιλά την Ηλιάνα χωρίς να ξέρει ότι… τον γράφουν και το βίντεο μιλά από μόνο…\nΗ «Μαρία της γειτονιάς», στα 48 της, πιο εντυπωσιακή από…\nΜαρία Βοσκοπούλου: Η κόρη του Τόλη και της Άντζελας μεγάλωσε…\nPrev\tNext 1 of 4.955


Μία κοινή περιουσία την οποία ελέγχει η εταιρία διαχείρισης αμοιβαίων κεφαλαίων. Η περιουσία αυτή, η οποία διαιρείται σε μερίδια, αποτιμάται καθημερινά έτσι ώστε ο ενδιαφερόμενος που επιθυμεί να συμμετάσχει ή να εξαγοράσει αμοιβαίο κεφάλαιο, μπορεί αντίστοιχα να αγοράσει ή να πουλήσει μερίδια.\nΑνώτατη τιμή πώλησης / Κατώτατη τιμή αγοράς\nΗ εντολή που δίνεται από τον πελάτη, η οποία θα εκτελεστεί μόνο εφόσον η τιμή της μετοχής κατά τη διαπραγμάτευση στο X.A. φτάσει αυτό το όριο.\nΗ ποσοστιαία μεταβολή της τρέχουσας αξίας μιας επένδυσης σε σχέση με την τιμή κτήσης της.\nΕίναι ο δείκτης που απεικονίζει τη γενική τάση ανόδου ή καθόδου των τιμών των μετοχών του X.A. Επιλέγονται κάποιες μετοχές που αντιστοιχούν σε μεγάλο κομμάτι των συναλλαγών του X.A. και καθεμία από αυτές φέρει τον αντίστοιχο συντελεστή βαρύτητας. Ο δείκτης αυτός αναμορφώνεται σε τακτά χρονικά διαστήματα για να υπολογίζει όσο εύστοχα την πορεία του X.A.\nΑπαρτίζεται από τίτλους οι οποίοι γίνονται αντικείμενο διαπραγμάτευσης σε οργανωμένα χρηματιστήρια και στην εξωχρηματιστηριακή αγορά, αφότου ολοκληρωθούν οι διαδικασίες στην πρωτογενή αγορά.\nΣυμβόλαιο που δίνει το δικαίωμα (δεν υποχρεώνει) στον κάτοχό του να αγοράσει ή να πουλήσει ένα περιουσιακό στοιχείο μέσα σε μία δεδομένη χρονική περίοδο, σε προσυμφωνημένη τιμή.\nΝέες μετοχές που διατίθενται σε παλαιούς μετόχους με βάση το ποσοστό συμμετοχής τους στο Μετοχικό Κεφάλαιο της εταιρίας και σε μία συγκεκριμένη τιμή διάθεσης.\nΈκδοση με την οποία κεφάλαια από το αποθεματικό μίας εταιρίας μετατρέπονται σε μετοχές για δωρεάν διάθεση στους μετόχους της εταιρίας.\nΗμερομηνία (συνήθως τρεις ημέρες μετά την εντολή αγοράς ή πώλησης μετοχών) κατά την οποία ολοκληρώνονται οι διαδικασίες της μεταφοράς των μετοχών από τους αγοραστές στους πωλητές και παράλληλα η πληρωμή και είσπραξη των χρημάτων.\nΑύξηση Μετοχικού Κεφαλαίου είτε με μετρητά, είτε με κεφαλαιοποίηση αποθεματικών ή υπολοίπων από την έκδοση μετοχών υπέρ το άρτιο και διανομή δωρεάν μετοχών.\nΈντυπο υλικό ενημέρωσης το οποίο εκδίδεται κατά την εισαγωγή μιας εταιρίας στο χρηματιστήριο. Περιέχει αναλυτικές πληροφορίες για τα οικονομικά στοιχεία της εταιρίας και τις μετοχές προς εισαγωγή, σύμφωνα με τους όρους εισαγωγής στο Χρηματιστήριο.\nΣυλλογικό επενδυτικό κεφάλαιο με τη μορφή εισηγμένης εταιρίας που έχει στην κατοχή της ένα χαρτοφυλάκιο μετοχών για λογαριασμό των ίδιων των μετόχων. Επειδή η ίδια η επενδυτική εταιρία είναι εισηγμένη εταιρία, οι μετοχές της μπορούν να αγοράζονται και να πωλούνται με τον συνήθη τρόπο.\nΕπενδυτική εταιρία, μέλος του Χρηματιστηρίου, στην οποία επιτρέπεται να πραγματοποιεί συναλλαγές μετοχών στην αγορά του Χρηματιστηρίου για λογαριασμό των πελατών της ή για λογαριασμό της ίδιας.\nΠροκύπτει από τη διαίρεση της αξίας της περιουσίας του αμοιβαίου κεφαλαίου (ενεργητικό) με το συνολικό αριθμό των μεριδίων εκείνης της ημέρας. Η HSBC αναρτά σε καθημερινή βάση τις καθαρές τιμές των μεριδίων όλων των αμοιβαίων κεφαλαίων που διαθέτει.\nΔείκτης που αντιπροσωπεύει την εμπιστοσύνη που δείχνουν οι επενδυτές σε μία μετοχή. Αυτό που ισχύει γενικά, είναι ότι όσο μεγαλύτερος είναι ο δείκτης, τόσο μεγαλύτερη είναι και η εμπιστοσύνη των επενδυτών. Ισούται με το πηλίκο της τρέχουσας χρηματιστηριακής τιμής της μετοχής προς τα κέρδη ανά μετοχή, της τελευταίας οικονομικής χρήσης.\nΔείχνει πόσο συντηρητική είναι η μερισματική πολιτική που ακολουθεί μία εταιρία. Η μερισματική απόδοση έχει νόημα υπό τον όρο ότι, μετά την αποκοπή του μερίσματος από την τιμή της μετοχής, η τιμή της μετοχής θα επανέλθει στα προ αποκοπής της επίπεδα.\nΑντιστοιχεί σε ένα μερίδιο στην ιδιοκτησία μίας ανώνυμης εταιρίας. Εκδίδεται ως κοινή μετοχή, προνομιούχα, ονομαστική και ανώνυμη.\nΜορφή επένδυσης με την αποπληρωμή του κεφαλαίου να πραγματοποιείται στη λήξη της επενδυτικής περιόδου. Ένα ομόλογο μπορεί να έχει είτε σταθερό είτε κυμαινόμενο επιτόκιο, στα κουπόνια που πληρώνει ανά συγκεκριμένα χρονικά διαστήματα.\nΕκεί εισάγονται για πρώτη φορά τα χρεόγραφα, οι ομολογίες και οι νέες εκδόσεις χρεογράφων. Η αρχική πώληση χρεογράφων γίνεται από τράπεζες και χρηματοπιστωτικούς φορείς που έχουν το ρόλο του αναδόχου (underwriters).\nΗ δυνατότητα άμεσης ρευστοποίησης (μετατροπής σε μετρητά) μιας επένδυσης.\nΣυμβόλαια για αγορά ή πώληση συγκεκριμένου χρηματοπιστωτικού τίτλου, σε προκαθορισμένη μελλοντική ημερομηνία και τιμή.\nΕκφράζει το βαθμό προσδοκώμενης μεταβολής στην τιμή μιας μετοχής, κατά μία ποσοστιαία μονάδα, σε σχέση με τη μεταβολή του γενικού δείκτη του χρηματιστηρίου.\nΕίναι η τιμή στην οποία μπορούν οι πελάτες να αγοράσουν αμοιβαία κεφάλαια ή μετοχές.\nΗ τιμή στην οποία μπορεί ο ενδιαφερόμενος να εξαγοράσει την επένδυσή του.\nΕίναι η τιμή της μετοχής στην οποία έγινε η τελευταία αγοραπωλησία πριν το κλείσιμο της συνεδρίασης του X.A.\nΓενικός όρος που χρησιμοποιείται για χρηματιστικά μέσα στα οποία μπορεί να επενδύσει ένας ενδιαφερόμενος, όπως μετοχές, ομόλογα ή μερίδια αμοιβαίων κεφαλαίων.\nΕταιρία μέλος του χρηματιστηρίου, η οποία προσφέρει συμβουλές και υπηρεσίες συναλλαγών στο κοινό, ενώ μπορεί να πραγματοποιεί συναλλαγές και για δικό της λογαριασμό.\nΕκφράζει τη συνεχή καθοδική τάση της αγοράς.\nΤο spread είναι η διαφορά (το άνοιγμα) μεταξύ της μέγιστης τιμής αγοράς (bid) και της ελάχιστης τιμής πώλησης (ask) που δημιουργείται από αγοραστές και πωλητές σε μία χρονική στιγμή.\nΕίναι η μετοχή μιας εταιρίας με μεγάλη χρηματιστηριακή αξία και σημαντική ρευστότητα.\nΝομικό ή φυσικό πρόσωπο εξουσιοδοτημένο να εκτελεί χρηματιστηριακές και γενικότερες επενδυτικές συναλλαγές.\nΕίναι η συνεχής ανοδική τάση της αγοράς.\nΟ αριθμός των κυκλοφορούντων μετοχών μιας εταιρίας.\nΗ ταυτόχρονη μείωση της ονομαστικής αξίας της μετοχής με την αύξηση του αριθμού των μετοχών προκειμένου να γίνει περισσότερο εμπορεύσιμη.\nΌταν οι τράπεζες και οι χρηματοπιστωτικοί φορείς αναλαμβάνουν το ρόλο του αναδόχου, καλύπτοντας ένα κομμάτι της έκδοσης μιας δημόσιας εγγραφής που συνδυάζεται με την εισαγωγή εταιρίας στο Χ.Α. επιχειρούν να πουλήσουν τις μετοχές στους πελάτες τους, αν όμως δεν τα καταφέρουν είναι υποχρεωμένοι να αγοράσουν οι ίδιοι τις αδιάθετες μετοχές στην τιμή έκδοσης.


Fadomduck2: Από το αδιέξοδο του Παρισιού στον σκληρό Δεκέμβρη της Αθήνας\nΑναδημοσιεύεται από το "Βήμα" ως μια πάρα πολύ ενδιαφέρουσα (και κυνική) ανάλυση των πραγμάτων από την μεριά των αστών. Οι υπογραμμίσεις δικές μας.\nΜετέωρη η συμφωνία με την τρόικα - Διαβουλεύσεις της τελευταίας ώρας μήπως και υπάρξει λύση - Σε άλλη περίπτωση τα πολιτικά γεγονότα πρέπει να θεωρούνται αναπόφευκτα\nΚατά τα φαινόμενα, οι διαπραγματεύσεις στο Παρίσι δεν είχαν ευτυχή κατάληξη. Η εκκρεμότητα παρατείνεται και πλέον τα πάντα μοιάζουν μετέωρα, ακόμη και το σενάριο των έκτακτων πολιτικών εξελίξεων παραμένει ανοιχτό.\nΌλα τα στοιχεία και οι πληροφορίες κατατείνουν στην εκτίμηση ότι παρά τη «σύγκλιση σε πολλά» απέχουμε πολύ ακόμη από μια συμφωνία με την τρόικα για την αξιολόγηση προόδου της ελληνικής οικονομίας.\nΠράγμα που σημαίνει ότι παρατείνεται η αγωνία και ο κίνδυνος μιας γενικευμένης περιπλοκής αντί να αμβλύνεται να αυξάνεται.\nΤο μεγαλύτερο πρόβλημα για την ελληνική πλευρά πηγάζει από το Διεθνές Νομισματικό Ταμείο, το οποίο, σύμφωνα με έκφραση ανώτερου κυβερνητικού στελέχους, «μετακινούσε συνεχώς στη διάρκεια της διαπραγμάτευσης τα γκολπόστ σαν να μην ήθελε την επίτευξη συμφωνίας».\nΤο ίδιο κυβερνητικό στέλεχος εκτιμούσε ότι οι εκπρόσωποι του Διεθνούς Νομισματικού Ταμείου ήταν απόλυτα εχθρικοί σαν να μην έχουν συγχωρέσει την ελληνική απαίτηση για απομάκρυνσή τους από τις ελληνικές οικονομικές υποθέσεις.\nΤα εμπόδια ήταν συνεχή, η επίκληση του δημοσιονομικού κενού διαρκής και η απαίτηση για διευκόλυνση των ομαδικών απολύσεων σταθερή. Όπως και συνεχείς ήταν οι απειλητικές αναφορές για εξάμηνη παράταση του μνημονίου, η οποία αν επέλθει θα αποσταθεροποιήσει την κυβέρνηση Σαμαρά - Βενιζέλου.\nΣύμφωνα με τις ίδιες πληροφορίες, η ελληνική πλευρά προσπάθησε να καλύψει τις απαιτήσεις για δημοσιονομικό κενό, χωρίς όμως επιτυχία και πλέον θα ακολουθήσει νέος γύρος διαβουλεύσεων - τηλεφωνικών αυτή τη φορά - μήπως και πεισθούν οι τροϊκανοί να έλθουν την επόμενη εβδομάδα στην Αθήνα.\nΕπιπλέον κυβερνητικές πηγές ανέφεραν ότι ο πρωθυπουργός θα επιχειρούσε την Τετάρτη να επικοινωνήσει με ευρωπαίους ηγέτες, προκειμένου να δημιουργήσει προϋποθέσεις πολιτικής λύσης εμπρός στο αδιέξοδο των τεχνικοοικονομικών διαβουλεύσεων, που διαμορφώνει η συμμαχία Σόιμπλε και Διεθνούς Νομισματικού Ταμείου.\nΟ γερμανός υπουργός Οικονομικών φέρεται να έχει τοποθετηθεί σε κλειστές συναντήσεις ότι «δεν θα σκάσει η Ελλάδα στα χέρια μου» και ότι κάνει ότι είναι δυνατόν προκειμένου να μην συμβεί κάτι τέτοιο. Και ακόμη ότι η ελληνική πλευρά οφείλει να τηρήσει με ακρίβεια το πρόγραμμα και να προσφέρει διαβεβαιώσεις ότι η μείωση των ελλειμμάτων δεν είναι συγκυριακή, εξαιτίας των έκτακτων φόρων, αλλά αποτέλεσμα διαρθρωτικής δημοσιονομικής πολιτικής, ικανής να αντέξει στο χρόνο.\nΜε τον τρόπο που κινούνται στις διαπραγματεύσεις δείχνουν να μην νοιάζονται ποιοι κυβερνούν την Ελλάδα και δεν έχουν καμία διάθεση να ευνοήσουν τον ένα ή τον άλλον. Απλώς καθιστούν σαφές τόσο στην κυβέρνηση, όσο και στην αντιπολίτευση ότι χωρίς πλήρη εφαρμογή του προγράμματος η Ελλάδα θα αφεθεί στην τύχη της κι ας τα βγάλει πέρα μόνη της.\nΟι κκ Σαμαράς και Βενιζέλος ουσιαστικά καλούνται να αποδεχθούν ένα επώδυνο συμβιβασμό, δηλαδή να φέρουν προς ψήφιση στη Βουλή μια νέα σκληρή συμφωνία, η οποία στις παρούσες πολιτικές συνθήκες πιθανόν να μην εγκριθεί από το Κοινοβούλιο.\nΌπως και να έχει, οι διαπραγματεύσεις με την τρόικα δεν ήταν επιτυχείς, το αδιέξοδο είναι προφανές, η πίεση προς την κυβέρνηση αφόρητη κι αν δεν υπάρξει πολιτική διέξοδος από το Βερολίνο, τότε ο Δεκέμβρης θα αποδειχθεί, γι' ακόμη μια φορά, πολύ σκληρός για την Αθήνα.\nΕτικέτες ΔΝΤ, ΕΕ, μνημόνιο, πολιτική


Novero Solana, Laptop με dual boot Android και Windows 7 hands-on [MWC 2012] | Techblog.gr\nNovero Solana, Laptop με dual boot Android και Windows 7 hands-on [MWC 2012]\nAndroid TechblogTV Windows 7\nΤρίτη, 28/02/2012 · Κώστας Βλαχάκης Android TechblogTV Windows 7\nTechblogTV. Βρισκόμαστε στην έκθεση MWC 2012 και σας παρουσιάζουμε το Novero Solana ένα laptop με οθόνη αφής 9.7 ίντσες και dual-boot σε λειτουργικό σύστημα Windows 7 και Android! Ναι, μπορείτε να δουλέψετε όπως θέλετε και να πραγματοποιήσετε ακόμα και τηλεφωνικές κλήσεις μέσα από το περιβάλλον Android. Δείτε το βίντεο από αυτό το ενδιαφέρον concept.\nΤο Novero Solana αναμένεται να κυκλοφορήσει σε συγκεκριμένες ευρωπαϊκές χώρες πριν το καλοκαίρι με τιμή 699 ευρώ.\nupdate: Μου ζητήσατε τα πλήρη τεχνικά χαρακτηριστικά.\nΠόσο πολύ μου άρεσε αυτό. Αλλά θα μου άρεσε περισσότερο αν ήταν μόνο με οθόνη αφής. Ενα tablet και με windows και με android.\nαξιζει σιγουρα τα λεφτα του!\nΝα πω την πικρή αλήθεια? Εμφανισιακά είναι.. πως να το πω τώρα..? Άθλιο? Μόνο αυτό με χαλάει, κατά τα άλλα είναι must-buy αγορά για gadget-ακιδες.\nΕνδιαφέρον αλλά μοιάζει ανολοκλήρωτο. Κάτι δεν μου πάει. Θα ήθελα περισσότερα specs αν είναι διαθέσιμα.\nΜε καλά χαρακτηριστικά μπορώ να φανταστώ πολλές ικανότητες του συγκεκριμένου tablet-pc-laptop-computer! Και αν καταφέρουν να κάνουν και πιο άμεση την εναλλαγή μεταξύ android-Windows θα έχουμε να μιλάμε όχι απλά για multi-task,multi-screen κτλ. αλλά για multi-function με full εκμετάλευση των δυνατοτήτων των δύο λειτουργικών συστημάτων,ταυτόχρονα ή ξεχωριστά.Σαν να ανοίγεται δρόμος για πολυ-λειτουργικά συστήματα Windows-Android ή καλύτερα ίσως Windows 8 με WindowsPhone, έχω την εντύπωση,όπως η aplle με τα Μac και κάποιες λειτουργίες από iOS.\nΠρέπει πάντως να δούμε νέα πράγματα!\nΔηλαδή αν κατάλαβα καλά είναι laptop με λειτουργικό Windows7 με οθόνη να γίνεται Android tablet και με ιδιότητες τηλεφώνου;;;;; Πωωω τι σκεφτήκατε ρε άνθρωποι;! Είναι πολυμηχάνημα πραγματικά! Φοβερό concept!!!! Μακράν αυτό που με εντυπωσίασε μέχρι τώρα!\nΑν το αναπτύξουν περισσότερο θα κάνει μεγάλη αίσθηση γιατί θα αξίζει τα λεφτά του… Αν είναι εφικτό και κοιτάξουν να αποσπάται η οθόνη και να μετατρέπεται σε Android tablet, αλά Asus Transformer, και κάνουν καλο marketing θα πλουτίσουν!\nIntel GMA 3600 IGP…\nΘα προτιμουσα να ειναι αποσπωμενη η οθόνη για να εχεις μια λεπτη και ελαφρια ταμπλετα adnroid οποτε θες..\nΘα ήταν καλή φάση να ήταν αποσπώμενο αλλά για να γίνει αυτό θα πρέπει όλα τα λειτουργικά μέρη του υπολογιστή (ηλεκτρονικά, μπαταρία κτλ) να ήταν στο τμήμα της οθόνης. Οπότε, για αυτό το concept, αναγκαστικά θα πρέπει να μιλάμε για tablet με ξεχωριστό dock για μετατροπή σε lap\nσαν ταμπλετ μονο μπορει να βγει απο το πληκτρολογιο?\nΌποιος έχει κάνει dual-boot με Win7 και Ubuntu μπορεί να καταλάβει ότι ένας τέτοιος συνδυασμός “σκοτώνει”! Το Aspire One που είχα (μας άφησε χρόνους….) με Win7 και Ubuntu έκανε τα πάντα, πήγαινε σφαίρα με Ubuntu, δούλευα κανονικά Office στα Windows, και η εναλλαγή (με 1GB μνήμης κιόλας!) ήταν αρκετά γρήγορη για να μπορεί να γίνει και εν μέσω μιας συνάντησης π.χ.\nΑλλά να πω την αλήθεια, και εγώ νομίζω ότι στην -φυσική- υλοποίησή του κάτι λείπει, κάτι φαίνεται παράταιρο…ίσως το πλαίσιο περιστροφής της οθόνης, ίσως τα υλικά….δεν ξέρω….


ΜΠΟΡΑ ΕΙΝΑΙ ΘΑ ΠΕΡΑΣΕΙ - Let's wait until the storm passes: Μίκης Θεοδωράκης : ΠΩΣ ΕΓΡΑΨΑ ΤΑ «ΤΡΑΓΟΥΔΙΑ ΤΗΣ ΕΞΟΡΙΑΣ»\nΜίκης Θεοδωράκης : ΠΩΣ ΕΓΡΑΨΑ ΤΑ «ΤΡΑΓΟΥΔΙΑ ΤΗΣ ΕΞΟΡΙΑΣ»\nΠΩΣ ΕΓΡΑΨΑ ΤΑ\n«ΤΡΑΓΟΥΔΙΑ ΤΗΣ ΕΞΟΡΙΑΣ»\nΣε μια συνέντευξη του, πού έστειλε από την Ευρώπη, τον καιρό της μεταπολίτευσης, στον ΒΑΣ. ΚΑΒΒΑΘΑ, εξηγεί πώς και πού μελοποίησε τα ποιήματα πού περιέλαβε στον καινούργιο του δίσκο· και λέει ότι «Τα τραγούδια της εξορίας» φτάνουν ως τις ρίζες της μουσικής του.\nΤού ΒΑΣΙΛΗ ΚΑΒΒΑΘΑ\nΤα «Τραγούδια της εξορίας» φτάνουν ως τις ρίζες της μουσικής μου.».Είναι η πρώτη αράδα μιας απαντητικής επιστολής, πού έστειλε ό Μίκης Θεοδωράκης στον «Ταχυδρόμο».\nΑκολουθούν πολλές άλλες, με τις οποίες ο αγωνιστής - συνθέτης εξηγεί πώς το βίωμα του της εκτόπισης, έγινε ποίημα και σήμερα τραγούδι.\nΆλλα να, πώς έφτασε στα χέρια μας το κείμενο τού Μίκη, πού, όπως είναι γνωστό, δρέπει δάφνες μουσικές σε χώρες της Ευρώπης. Γράφει σχετικά ο Βασίλης Καββαθάς:\nΠριν φύγει, συναντηθήκαμε τυχαία στην οδό Σταδίου. Και μετά τα τυπικά λόγια, για την πολύπλευρη «ελληνική» δραστηριότητα του, μπήκαμε για καλά σε μια συζήτηση πού δεν φαινόταν να έχει τελειωμό. Μού εξηγούσε πώς έγραψε τα ποιήματα, πού μελοποίησε πρόσφατα...\nΜα, ο χρόνος δεν μάς έπαιρνε να ολοκληρώσουμε μια σχετική συνέντευξη και συμφωνήσαμε να μού απαντήσει όσο γινόταν πιο γρήγορα από την Ευρώπη.\n«Θα τα γράψω και θα στα στείλω από τον πρώτο σταθμό της περιοδείας μου...», μού είπε και έφυγε για να προφτάσει το αεροπλάνο.\nΤόπε και τόκανε. Και, πριν λίγες μέρες, έφτασε στα χέρια μου ένας φάκελος, με το κείμενο πού ακολουθεί:\n«Τα "Τραγούδια της εξορίας" φτάνουν ως τις ρίζες της μουσικής μου... Ψάχνοντας πριν λίγο καιρό στα κιτρινισμένα μουσικά μου χειρόγραφα, βρήκα μια μελωδία με τίτλο «ΦΥΣΗΞΕ ΒΟΡΙΑ ΜΟΥ» και με ημερομηνία «1939- Πύργος». Ήταν ή εποχή, πού διάλεγα τους στίχους των τραγουδιών μου, μέσα από τα σχολικά βιβλία: Δροσίνης, Πολέμης. Παλαμάς, Βαλαωρίτης, Σολωμός ήταν οι πρώτοι ποιητές πού μελοποίησα.\nΤο «Φύσηξε βοριά μου» ήταν ένα ποίημα τού Βαλαωρίτη κ' εγώ έγραψα μια ζωηρή μελωδία, πού θύμιζε μάχη... Τέσσερα ή πέντε χρόνια αργότερα (1943 - 44), βαφτιζόμουν στην πρώτη μάχη κατά των Γερμανοτσολιάδων, κοντά στην Καλλιθέα. Νέα πρόσωπα, νέοι φίλοι, συναγωνιστές. Μάχες, συνεδριάσεις, κυνηγητά, παρανομία. Όμως, τα βράδια πάντα τραγουδούσαμε. Δε θυμάμαι πότε και πού πρωτοτραγούδησα το τραγούδι τού Βαλαωρίτη.\nΤην άλλη μέρα, ένας νέος Ελασίτης, ο Πάνος Λαμψίδης, έφερε νέους στίχους επαναστατικούς. Ήταν ο ύμνος τού ΕΛΑΝ, δηλαδή τού ναυτικού τού ΕΑΜ. Από κει και πέρα, από στόμα σε στόμα, μελωδία και στίχοι ταξίδεψαν. Έγιναν τραγούδι λαϊκό. Και σαν τέτοιο αποφάσισα να το συμπεριλάβω μέσα σε δικό μου δίσκο ύστερα από τριάντα ολόκληρα χρόνια.\nΑπ' την Αντίκαιρα προβάλλει ο Ζαχαρίας\nαπ' την Αντίκαιρα προβάλλει ό Ζαχαρίας\nμπρος θαλασσομάχοι εμείς της λευτεριάς\nμεσοπελάγου αρμενίζουμε με μιας\nόμοια μπουρλότο η ψυχή φωτά κι' ανάβει\nκαθώς προβάλλει το λιμάνι της Ιτιάς\nΣτο Γαλαξείδι οι Ελανίτες μέσα\nκι' η καμπάνα γλυκόψυχα να χτυπάει\nέγια μόλα παιδιά έγια λέσα\nστο Γαλαξειδι, οι 'Έλανιτες μέσα»\nΙούλιος του 1947. Κοιμάμαι στρωματσάδα στη βεράντα τού σπιτιού ενός θείου μου, στη Νέα Σμύρνη. Χαράματα, με ξυπνούν φωνές. Σηκώνομαι και βλέπω το σπίτι ζωσμένο με αστυφύλακες:\n-Κατέβα γρήγορα κάτω, όπως είσαι... (πού σημαίνει... με το σώβρακο!)\nΤρέχω μέσα, βάζω παντελόνι, πουκάμισο, και παπούτσια.\nΠάνε να σπάσουν την πόρτα. Η μάνα μου, ο πατέρας, ο αδερφός, οι συγγενείς ξυπνούν.\nΤο χώλ γέμισε αστυνομικούς. Με τραβούν με βία στην σκάλα. Είπα - δεν είπα «γεια χαρά» στους δικούς μου. Η μάνα μου βγαίνει στο μπαλκόνι και φωνάζει. Εγώ, όμως, με τη συνοδεία μου βρίσκομαι μακριά.\nΦτάνουμε στο Αστυνομικό τμήμα Νέας Σμύρνης.\nΕκεί γίνεται χαλασμός κόσμου. Πολλοί είναι ξυπόλητοι. Άλλοι με τις πυτζάμες... Οι συγγενείς από μακριά φωνάζουν. Σε λίγο διακρίνω και τον πατέρα μου. Προσπαθεί να σπάσει τον κλοιό. Τον χτυπούν. Το αίμα του πνίγει τα μάτια. Όμως δεν προφταίνω να αντιδράσω. Με βία μάς σπρώχνουν ν' ανεβούμε στα καμιόνια, Στριμωγμένοι σαν σαρδέλλες, κυκλωμένοι με αυτόματα, κατηφορίζουμε στη Συγγρού. Η Αθήνα κοιμάται. Ο Πειραιάς ροδοαχνίζει, καθώς μπαίνουμε στο λιμάνι. Μάς κατεβάζουν γρήγορα κάτω και μάς σπρώχνουν προς την προκυμαία. Μπαίνουμε τρέχοντας σε μικρά αποβατικά.\n- Πού μάς πάνε; Τι πρόκειται να μας κάνουν;\n- Θα μάς φουντάρουν στο πέλαγο, όπως τους Ιταλούς, λέει κάποιος αισιόδοξος.\n-Δεν βαριέσαι, τίποτα δεν μπορεί να μας κάνουν, λέει ένας Επονίτης και πιάνει το τραγούδι.\n«Πόλεις, βουνά δουλεύουμε με πίστη\nοργανωμένοι από το ΕΑΜ...».\nΌλα τα αποβατικά τρέχουν πλάϊ -πλάϊ και το τραγούδι, από χίλια στόματα, ξυπνάει τον Πειραιά. Φτάνουμε στην Ψυττάλεια. Μάς περιμένουν ναύτες με αυτόματα. Πηδάμε και ανηφορίζουμε προς την πλαγιά. Πόσοι είμαστε; Χίλιοι, πέντε χιλιάδες, δέκα χιλιάδες; Τα αποβατικά πάνε κι' έρχονται!\n- Παιδιά ήρθε ο Παρτσαλίδης! -Φέρανε και τον Γαβριηλίδη!\nΚαι πάλι το τραγούδι, αντηχεί. Είμαστε χαρούμενοι. Είμαστε πολλοί. Είμαστε ενωμένοι και αποφασισμένοι.\nΤο μεσημέρι κάποιος λέει σιγανά:\n- Παιδιά, δεν έχει νερό!\nΔεν έχει νερό; Τότε, διά μιας συνειδητοποιούμε ότι δεν ήπιαμε ακόμα νερό, ότι είναι Ιούλιος, ότι είναι 40 βαθμοί και δεν υπάρχει σκιά: Γύρω χώμα, σκίνα και βράχια. Κάτω θάλασσα, πάνω φρουροί.\nΜάς ήρθε τρέλα. Μια βίαιη, απέραντη ΔΙΨΑ μας κυρίεψε. Σε δύο ώρες 10.000 άνθρωποι είμαστε τρελλοί. Τα μάτια θόλωσαν, η γλώσσα πρήστηκε και βγήκε έξω από το στόμα. Το δέρμα βγάζει μαύρες κουκίδες.\n- Να κάνουμε οικονομία δυνάμεων. Να μη μιλάμε. Να μην περπατάμε.\n- Πάει επιτροπή να ζητήσει νερό.\n- Μα δεν υπάρχει νερό για 10.000!\n- Δεν έχουν βαρέλια!\n- Δεν έχουμε κύπελλα.\nΑρχίζουν οι φωνές. Σε λίγο γίνονται κλάματα από τον πόνο. Ή δίψα πονάει. Ό ήλιος, καμίνι, μάς ψήνει. Πέφτουμε κάτω. Σκεπάζουμε το κεφάλι με τα χέρια.\nΒλέπω τον Παρτσαλίδη πάνω σ' ένα βαρέλι.\n-Σύντροφοι, ακούστε με.\nΑπό κάτω ο Γαβριηλίδης τού λέει:\n- Μήτσο κατέβα, κανείς δεν σ' ακούει, θα λιποθυμήσεις.\nΜε το σούρουπο δροσίζει λιγάκι. Όμως η ΔΙΨΑ θεριεύει. Βογγητά βγαίνουν μέσα από τα βράχια και σχίζουν τη νύχτα.\nΤα χαράματα, μάς βρίσκουν όλους μισοπεθαμένους. Κυττάμε την Ανατολή και περιμένουμε με αγωνία, μήπως ο ήλιος αργήσει να βγει. Να, όμως, πού οι αχτίδες σκάνε και λίγο - λίγο προβάλλει ένας ήλιος - δήμιος. Πού μάς αγγίζει το ζεστό φώς, πονάμε. Δεν αντέχουμε άλλο. Τώρα, δεν βλέπει πια ο ένας τον άλλο. Οι πιο πολλοί έχουν γύρει κι έχουν λιποθυμήσει πλάι στα εμετά.\nΤο μεσημέρι, φτάνουν ξαφνικά αρματαγωγά. Σωθήκαμε, σκεπτόμαστε όλοι, χωρίς να μάς νοιάζει ποια τύχη μάς περιμένει... Το πρώτο πλοίο γιομίζει. Ετοιμάζομαι να κατηφορίσω κι εγώ προς την παραλία.\n- Πάρτε τα χαρτιά μου, μού ψιθυρίζει ό Γιώργος, γραμματέας της ΕΠΟΝ, και δόστα στη γυναίκα μου. Εγώ θα μείνω πια εδώ.\nΤον σηκώνουμε και τον τραβάμε μαζί μας. Μπαίνουμε στο αρματαγωγό. Από πάνω, ναύτες μάς κοροϊδεύουν και βρίζουν.\n- Ας έρθει ο Μάρκος να σάς γλυτώσει. Μερικοί έχουν κρεμάσει σε σπάγγους κονσερβοκούτια γεμάτα νερό. Τα κουνούν πάνω από τά κεφάλια μας. Κι όταν κάποιος κάνει να τα πιάσει, τα τραβούν ψηλά γελώντας. Ένας ξάδερφος μου, μού λέει:\n- Να, εκεί, ένα βαρέλι με νερό. Ανοίγω δρόμο. Τα βαρέλια, από λάδι μηχανής έχουν αδειάσει. Μόνο σ' ένα διακρίνω νερό με λάδι και άλλες βρώμες· ανακατεύω στον πάτο Με τόνα χέρι πιάνω στο χείλος, με τ' άλλο φέρνω «νερό» στα χείλη. Δροσίζομαι. Δεν νοιώθω τίποτα, πού το μεγάλο δάχτυλο έχει μπηχτεί βαθειά στο ατσάλι. Το αίμα τρέχει ποτάμι. Πίνω το αίμα μου και δροσίζομαι.\n-Θα σού κοπεί το δάχτυλο, μου λέει κάποιος. Τώρα έχω την πληγή, όπως ένας κάμπος έχει την παπαρούνα. Να μού θυμίζει πάντα μιαν Άνοιξη.\nΤέλος, βγάζουν τις μάνικες και μάς περιλούζουν με νερό. Πιο ευτυχισμένη στιγμή δεν έζησα. Οι ναύτες, παίζουν με τον πόνο μας. Μάς πετούν με βία νερό στα πόδια, στο κεφάλι, στην κοιλιά. Πέφτουμε κάτου. Σηκωνόμαστε. Όμως, όλη μας η προσπάθεια είναι να πιούμε. Πίνουμε, πίνουμε και στο τέλος έρχεταιη πείνα και η κούραση.\nΜας δίνουν μισή κουραμάνα.\n- Δεν έχει χώρο για να κάτσουμε όλοι!\n- Ύπνος με βάρδιες. Οι μισοί κοιμόμαστε όρθιοι!\nΚαι μετά, ξαφνικά:\n- Μα πού μάς πάνε; Κανείς δεν ξέρει. Την παράλλη μέρα ανοίγουν οι μπουκαπόρτες:\nΆγιος Κήρυκας, Ικαρία! Βγαίνουμε και λέμε:\n- Μόνο νερό έχουμε εδώ μπόλικο. Φαΐ δεν έχουμε! Έτσι φεύγει ή δίψα κι' έρχεται ή πείνα.\nΚάθομαι στο καφενεδάκι, πλάι στη θάλασσα, παραγγέλνω καφέ και 5 νερά! Και γράφω στους γονείς μου την πρώτη κάρτα. Όμως, αντί για γράμμα βγαίνει... ποίημα. Και σε λίγο βγαίνει τραγούδι!\nΤο βράδι η ομάδα μας πρέπει να σκαρφαλώσει στο βουνό ως τα 900 μέτρα, να πάει στο χωριό Οξιές να φτιάξει τη νέα κοινότητα εξόριστων. Καθώς ανεβαίνουμε, πεινασμένοι μα πρόσχαροι, τραγουδούμε με κομμένη ανάσα, το καινούργιο τραγούδι:\nκαμιόνια με φάρους σβησμένους γεμάτα\nσυντρόφους πιστούς γλιστρούν\nμεσ' την πόλη πού τώρα σφαδάζει\nστα νύχια των εχθρών τού λαού\nΧτύπα χτύπα το στήθος πού ανάβει\nχτύπα χτύπα το νου πού φωτά\nμα κείνοι ψηλά το κεφάλι ψηλά η σημαία\nπροχωρεί παιδιά τού λαού τιμημένα γνωρίζουν\nπώς πλάθουν την καινούργια ζωή (δις)\nΘάλασσες μάς ζώνουν\nκύμματα μάς κλειούν\nτα νειάτα μας φρουρούν\nΣτείλαν τού λαού μας\nσε δεσμά βαρειά\nφλόγα στη ψυχή\nμάνα μ ή θρηνείς\nκαι τραντάζει η γης\nφτάνει η λευτεριά\nσύεται γη στεριά


Πνευματική φτώχεια - Askitikon\nΑρχική Αγιολόγιο Ωφέλημα Ψυχής Πνευματική φτώχεια\nΑν ο λαός αυτός δεν το ήξερε, δεν θα έκανε την παροιμία “αυτουνού του λείπει μάνα, δεν του λείπει λανγκιόλι”, ούτε θα την καταλάβαινε. Που σημαίνει σε κατά λέξη μετάφραση, αυτουνού του λείπει ολόκληρο το ύφασμα, δεν του λείπει ένα κομμάτι του υφάσματος.\nΤο νόημα της παροιμίας (μεταφοράς) αυτής είναι ότι υπάρχουν άνθρωποι που νομίζουν ότι ζουν στην τύχη, ότι δεν έχει νόημα η ζωή τους, δεν έχουν θεμέλιο το μόνο που υπάρχει, τον Ιησού Χριστό.\nΔεν πιστεύουν στο αρχέτυπο του ανθρώπου. Η ύπαρξή τους είναι ένας συρφετός συμβεβηκότων . Ένα συνονθύλευμα από επιπρόσθετα, χωρίς βάση, χωρίς μάνα, που κανείς δεν ξέρει πώς φάνηκαν.\nΑυτός στην πραγματικότητα δεν έχει όνομα, έχει αριθμό. Αν τον ρωτήσεις ποιος είναι,δεν ξέρει.\nΑν ζούσε ο Σωκράτης σήμερα θα έλεγε για τον σημερινό ανερμάτιστο, αντιφατικό, καταπτοημένο άνθρωπο, “εν οίδα ότι ουδέν οίδα”.\nΘα καταλάβουμε τα λόγια του Σωκράτη “εν οίδα ότι ουδέν οίδα”, ( ένα γνωρίζω, ότι τίποτα δεν γνωρίζω), αν δώσουμε στο ρήμα ¨γνωρίζω” την σημασία ή μάλλον τις σημασίες που έδινε ο Σωκράτης σ’ αυτό.\nΟ Σωκράτης χρησιμοποιούσε το ρήμα “γνωρίζω” όχι μόνο με την σημασία που δίνουμε εμείς σ’ αυτό, αλλά και με την σημασία του “ενδιαφέρομαι”. Όταν έλεγε “εν οίδα ότι ουδέν οίδα”, εννοούσε ότι ένα πράγμα ξέρει, ότι δεν τον ενδιαφέρει τίποτα από αυτά που ενδιαφέρουν τον κόσμο.\nΠροηγούμενο άρθροΕΚΚΛΗΣΙΑ ΚΥΠΡΟΥ: LIVE η γιορτή των Αγίων Αποστόλων Πέτρου και Παύλου (ΦΩΤΟ-VIDEO)


Πολιτιστική ατζέντα για όλα τα γούστα-Που να πάτε για να περάσετε καλά - στο Καρφί\nΣφύζει από ζωή η Αθήνα και τα Σαββατοκύριακα αφού πραγματοποιείται πλήθος εκδηλώσεων στις οποίες μπορεί κανείς να ψυχαγωγηθεί και φυσικά να περάσει καλά. Εμείς σας παρουσιάζουμε ορισμένες εξ αυτών αλλά σίγουρα υπάρχουν πολλές παραπάνω:\n1. Ο Τόμας Όστερμαϊερ επανέρχεται στο Φεστιβάλ Αθηνών\nΟι Μικρές αλεπούδες της Λίλλιαν Χέλμαν στο Φεστιβάλ Αθηνών\nAγαπημένος καλλιτέχνης του Φεστιβάλ Αθηνών, ο Τόμας Όστερμαϊερ επανέρχεται με τις «Μικρές αλεπούδες» (1941) της Λίλλιαν Χέλλμαν, στις 19, 20 και 21 Ιουνίου στην Πειραιώς 260. Mέσα από τις μηχανορραφίες μιας αδίστακτης ηρωίδας – παμπόνηρης «αλεπούς», η Αμερικανίδα συγγραφέας και κοινωνική ακτιβίστρια στηλιτεύει την απληστία μιας παρηκμασμένης κοινωνίας, που ταυτίζει την ευτυχία με το κυνήγι του χρήματος.\nΤιμές: 25€ (κανονικό), 20€ (μειωμένο), 15€ (φοιτητικό,) 5€ (άνεργοι, ΑΜΕΑ)\nΠού; Θέατρο Πειραιώς 260\nΠότε; 19, 20 και 21 Ιουνίου\n2) Το απόλυτο μουσικό γεγονός της χρονιάς\nΟ Robbie Williams στο Rockwave Festival 2015\nΤο Rockwave Festival γίνεται 20 χρονών και το γιορτάζει με τον καλύτερο τρόπο, ένα μεγαλειώδες party με καλεσμένο τον μοναδικό Robbie Williams, τo Σάββατο 20 Ιουνίου στο TerraVibe Park. Εμπνευσμένος frontman, performer, rock, pop, swing, entertainer (απόδειξη ο τελευταίος του δίσκος Swings Both Ways που σκαρφάλωσε στην πρώτη θέση των charts σε δεκάδες χώρες), star ο Robbie Williams ανήκει στην πολύ μικρή λίστα των μεγαλύτερων καλλιτεχνών του «μουσικού σήμερα»! Τα τραγούδια του δεν χρειάζονται ιδιαίτερες συστάσεις: Feel, Angels, Come Undone, Let me Entertain You, Μe and My Monkey, She’s the One είναι μόνο μερικά από αυτά που έχουν τραγουδήσει εκατομμύρια άνθρωποι παγκοσμίως με τον Robbie να δίνει το έναυσμα. Καλή σας ακρόαση λοιπόν!\nΤιμές: 60€ – 98€\nΠού: TerraVibe Park, Μαλακάσσα\nΠότε; Σάββατο 20 Ιουνίου\n3) Τετραήμερο εκδηλώσεων στο Πάρκο Σταύρος Νιάρχος\nΑνοίγει για πρώτη φορά τις πόρτες του στο κοινό, από 21 έως 24 Ιουνίου.\nΈνας νέος χώρος πρασίνου για την Αθήνα και τέσσερις ημέρες εκδηλώσεων για μία πρώτη γνωριμία μαζί του. Το Πάρκο Σταύρος Νιάρχος ανοίγει για πρώτη φορά τις πόρτες του στο κοινό, από 21 έως 24 Ιουνίου. Οπότε, οι επισκέπτες θα έχουν την ευκαιρία να ζήσουν μια «μικρογραφία» του μέλλοντος, μέσα από ένα πολυσυλλεκτικό πρόγραμμα δραστηριοτήτων, το οποίο θα αντανακλά τον πλούσιο προγραμματισμό της μετέπειτα λειτουργίας του Κέντρου Πολιτισμού Ίδρυμα Σταύρος Νιάρχος. Αναλυτικότερα το πρόγραμμα περιλαμβάνει: προβολή ντοκιμαντέρ, ξεναγήσεις, συναυλίες Ελλήνων και ξένων καλλιτεχνών, αθλητικές δραστηριότητες για παιδιά και ενήλικες, αγώνα δρόμου με σημείο εκκίνησης το Παναθηναϊκό Στάδιο και τερματισμό στο Πάρκο, αλλά και σκάκι με τον Garry Kasparov. Από δίπλα δημιουργικά εργαστήρια για παιδιά και οικογένειες, πρόγραμμα προβολών video art υπό τον τίτλο «Fireflies in the Night». Η είσοδος θα είναι ελεύθερη σε όλες τις εκδηλώσεις, όμως, για λόγους ασφαλείας, καθώς ο χώρος είναι ακόμη εργοταξιακός, θα τηρηθεί σειρά προτεραιότητας. Η συμμετοχή στον αγώνα δρόμου θα απαιτεί προεγγραφή, σε ηλεκτρονικό σύνδεσμο που θα ανακοινωθεί σύντομα. Η συμμετοχή σε ορισμένες εκδηλώσεις θα γίνεται με δελτία προτεραιότητας που θα διανέμονται την ίδια ημέρα, στο χώρο του Πάρκου. Αναλυτικές πληροφορίες για το πρόγραμμα θα αναρτηθούν σύντομα στο www.SNFCC.org.\nΈως 24 Ιουνίου 2015. Πάρκο Σταύρος Νιάρχος.\n4)»Τραπεζούντεια 2015″ – Αντάμαν εμείς χορεύουμε, αντάμαν τραγωδούμε!\nΗ Ένωση Ποντίων Γλυφάδας «Η Ρωμανία» προσκαλεί τα μέλη και τους φίλους του συλλόγου να τιμήσουν με την παρουσία σας τις πολιτιστικές εκδηλώσεις «Τραπεζούντεια 2015», αφιερωμένα σε όσους κοινωνούν την Ποντιακή πολιτιστική παράδοση, που θα πραγματοποιηθούν το Σάββατο 20 Ιουνίου 2015 και ώρα 20:30 στην πλατεία (Κονίτσης) στη Γλυφάδα.\nΕφέτος τα Τραπεζούντεια θα αποτελέσουν το σημείο της μουσικοχορευτικής συνάντησης όλων των περιοχών της Ελλάδας και της καθ΄ημάς Ανατολής! Με συγκροτήματα, χορούς και τραγούδια από την Πελοπόννησο, την Ήπειρο, τη Θεσσαλία, τη Ρούμελη, τη Μακεδονία, τη Θράκη, την Κρήτη, τη Μικρασία, τα νησιά του Αιγαίου, του Ιονίου και φυσικά του Πόντου, θα τιμήσουμε την κοινή πολιτιστική μας, ελληνική, κληρονομιά μέσα από μια εκδήλωση με τίτλο:\nΠρωταγωνιστικά παρόντα σε αυτή τη γιορτή της παράδοσης, θα είναι σχεδόν όλα τα πολιτιστικά σωματεία της πόλης μας με αναφορά σε ιδιαίτερη καταγωγή, ενώ θα ακολουθήσει παραδοσιακό γλέντι με μουσική, χορό και τραγούδια από όλες τις περιοχές της Ελλάδας, για χορό μέχρι το πρωί!\n– Καλωσόρισμα του προέδρου της Ένωσης Ποντίων Γλυφάδας «Η Ρωμανία», κ. Κυριάκου Τιλγκερίδη\n– Χαιρετισμός δημάρχου Γλυφάδας, κ. Γεωργίου Παπανικολάου\n– Παρουσίαση χορών από την Ένωση Ηπειρωτών Γλυφάδας «Η Πίνδος»\n– Παρουσίαση χορών από τον Σύλλογο Κρητών «Δικταίοι – Καστρινοί»\n– Παρουσίαση χορών από την Ένωση Ποντίων Αργυρούπολης\n– Παρουσίαση χορών από τον Πολιτιστικό Σύλλογο Λακώνων Γλυφάδας\n– Παρουσίαση χορών από την Ένωση Μικρασιατών Γλυφάδας «Το Αργενόν»\n– Παρουσίαση χορών από την Ένωση Ποντίων Γλυφάδας «Η Ρωμανία».\nΘα ακολουθήσει παραδοσιακό γλέντι με μουσική από όλες τις περιοχές της Ελλάδας.\nΤην εκδήλωση παρουσιάζει ο Γιάννης Ευφραιμίδης.\n5) Παγκόσμια Γιορτή της Μουσικής στο… γρασίδι\nΜελωδίες από όλο τον κόσμο στον κήπο του Μεγάρου Μουσικής Αθηνών.\nΣτον ομορφότερο Κήπο της Αθήνας θα ξετυλιχθεί ένα πολύχρωμο καλειδοσκόπιο με τραγούδια και συνθέσεις από την Ελλάδα και όλο τον κόσμο. Με είσοδο ελεύθερη. Αυτό, στο πλαίσιο της παγκόσμιας Γιορτής της Μουσικής, μιας ψυχαγωγικής βραδιάς με ορχηστρικά και χορωδιακά κομμάτια, κλασικά έργα και άφρο-τζαζ δημιουργίες. Συμμετέχουν η παιδική χορωδία Polyphonica, η Kρατική Ορχήστρα Αθηνών και ο Βασίλης Γισδάκης. Η βραδιά θα κλείσει με το πάρτι των Happy Dog Project και την Esterina, τη special guest της μπάντας, πάντα σε… super groovy χορευτικό κλίμα! Η παγκόσμια Γιορτή της Μουσικής, κάθε χρόνο στις 21 Ιουνίου, την ημέρα του θερινού ηλιοστασίου, «είναι πλέον ένας καθιερωμένος διεθνής θεσμός που από το 1981 μέχρι σήμερα έχει εξαπλωθεί σε περισσότερες από 700 πόλεις σε 120 χώρες».\nΣτον κήπο του Μεγάρου Μουσικής Αθηνών. Ώρα: 20:00.


Προεκλογικό ψηφιακό γκάλοπ μέσω του νέου δικτύου της Wind - Marketnews.gr\nΠροεκλογικό ψηφιακό γκάλοπ μέσω του νέου δικτύου της Wind\nΠροεκλογικό ψηφιακό γκάλοπ για την Περιφέρεια Αττικής διεξάγει η Metron Analysis, μέσω του νέου δικτύου της Wind. Ειδικότερα, αυτές τις μέρες, η Metron Analysis διενεργεί προεκλογική ψηφιακή δημοσκόπηση για την Περιφέρεια Αττικής με τη χρήση tablet που έχει ενσωματωμένη ειδική εφαρμογή και με την υποστήριξη του νέου, υψηλής ταχύτητας δικτύου της Wind.\nΜε αυτό τον τρόπο η συλλογή των στοιχείων γίνεται αυτόματα και το δίκτυο της Wind εξασφαλίζει αξιοπιστία, αμεσότητα και υψηλή ταχύτητα στη μετάδοση. Δεν είναι η πρώτη φορά που η Metron Analysis χρησιμοποιεί τις νέες τεχνολογίες και την κινητή τηλεφωνία στην ερευνητική διαδικασία. Το 2012 είχε υλοποιήσει στη χώρα μας πιλοτικό ψηφιακό exit poll στις εθνικές εκλογικές αναμετρήσεις και πάλι με τεχνολογικό εταίρο τη Wind.


Το 'Άγιο Φως" της Ανάστασης\nΑποστολέας Θέμα: Το 'Άγιο Φως" της Ανάστασης (Αναγνώστηκε 4314 φορές)\n« στις: Απρίλιος 14, 2011, 12:18:38 μμ »\n(Μιας και πλησιάζει το Πάσχα βάζω εδώ ένα γεγονός που παρακολούθησα το 2003 στην Κάρυστο και που λαμβάνει χώρα κάθε χρόνο το Μεγ. Σάββτο το βράδυ τα τελευταία χρόνια.)\nΜεγάλο Σάββατο, δέκα και μισή το βράδυ. Άνθρωποι, ντυμένοι με τα καλά τους είναι μαζεμένοι στο λιμάνι της Καρύστου στη νότια Εύβοια. Είναι φανερό ότι κάτι περιμένουν. Σε λίγο κάποια καΐκια με τα φώτα αναμμένα και μερικές ψαρόβαρκες, ξεκινούν και ανοίγονται στη θάλασσα.\nΟι άνθρωποι που περιμένουν αρχίζουν να δείχνουν προς τον κάβο. Μόλις φάνηκε πίσω του ένα καΐκι. Ένα καΐκι κατάφωτο! Τα καΐκια και οι βάρκες που έφυγαν πάνε να το προϋπαντήσουν. Όλα μαζί πλησιάζουν. Την ίδια ώρα εμφανίζεται από τη μεριά του Άη Νικόλα μια πομπή. Μπροστά τα παπαδοπαίδια με σταυρούς, θυμιατά και εξαπτέρυγα. Και πίσω οι ιερείς.\nΤο καΐκι πλησιάζει και σε αυτά που το συνοδεύουν ανάβουν κόκκινες δάδες καπνού και βεγγαλικά. Μπαίνοντας στο λιμάνι τα αραγμένα πλεούμενα κορνάρουν καλωσορίζοντάς το. Στην προβλήτα παπάδες και ψάλτες ψάλλουν. Έφτασε το «Άγιον Φως»! Πάνω στο καΐκι ένας ιερέας κρατάει το φαναράκι με το Άγιο Φως που πήγαν να παραλάβουν στο λιμάνι της Ραφήνας. Το καΐκι δένει, ο επικεφαλής ιερέας παραλαμβάνει το Άγιο Φως και η πομπή ξεκινάει για τον Ναό. Την ίδια ώρα οι καμπάνες χτυπούν καλωσορίζοντάς το και αυτές και καλώντας τους πιστούς στη λειτουργία της Ανάστασης.\nΣε λίγο θα ακουστεί το «Δεύτε Λάβετε Φως» και χιλιάδες κεριά θα φωτίσουν την πλατεία γύρω από την εκκλησία και το «Χριστός Ανέστη» μάταια θα προσπαθεί να ακουστεί εν μέσω χιλιάδων κροτίδων και βεγγαλικών που θα κάνουν τη νύχτα μέρα.\nΑπό το http://disaki.blogspot.com\nΑπ: Το 'Άγιο Φως" της Ανάστασης\n« Απάντηση #1 στις: Απρίλιος 15, 2011, 12:59:52 μμ »\n« Απάντηση #2 στις: Απρίλιος 15, 2011, 16:53:28 μμ »\nΕυχαριστούμε Δήμο....πολύ ομορφη ατμόσφαιρα...\n« Απάντηση #3 στις: Απρίλιος 16, 2011, 15:21:24 μμ »\nΩραίες παραδόσεις!Και πράγματι μύρισε Πάσχα και πολύ μ'αρέσει!!!


Στο Δήμο Επιδαύρου «Επιμένουν… οικολογικά»! - Ακρομόλιο\nΑρχική ΑΛΛΑ ΘΕΜΑΤΑ Στο Δήμο Επιδαύρου «Επιμένουν… οικολογικά»!\nΣτο Δήμο Επιδαύρου «Επιμένουν… οικολογικά»!\nΟ Δήμος Επιδαύρου σε συνεργασία με την Ελληνική εταιρεία αξιοποίησης Ανακύκλωσης ΑΕ και με την συμμετοχή των Δημοτικών Σχολείων του Δήμου, υλοποιούν το πρόγραμμα ‘’Λούνα Παρκ Ανακύκλωσης’’.Λούνα Παρκ Ανα\nΤην Δευτέρα 4 Νοεμβρίου 2019 και ώρα 09.30 π.μ. στο δημοτικό σχολείο Λυγουριού, μαθητές και μαθήτριες όλου του Δήμου καλούνται να συμμετάσχουν και να διασκεδάσουν μέσα από παιχνίδια και μοναδικές εκπαιδευτικές και ψυχαγωγικές δράσεις στη γιορτή της ανακύκλωσης, μεταφέροντας παράλληλα το μήνυμα της περιβαλλοντικής ευαισθησίας.\nΑναφερόμενος στην υλοποίηση της περιβαλλοντικής δράσης, ο Δήμαρχος Επιδαύρου Αναστάσιος Χρόνης δήλωσε «Τα παιδιά ως καλύτεροι πρεσβευτές, θα μας δείξουν τον δρόμο για να αναδείξουμε την ανακύκλωση η οποία γίνεται στον Δήμο μας από το 2008».\nΠροηγούμενο άρθροΤο αθλητικό πανόραμα της Αργολίδας το Σαββατοκύριακο 26 και 27 Οκτωβρίου 2019\nΕπόμενο άρθροΟΧΙ στην εγκατάσταση παράνομων μεταναστών λέει το Εργατικό Κέντρο Ναυπλίου Ερμιονίδας


Πως η καθυστέρηση αποτελεσμάτων του ΕΟΔΥ έβαλε σε... περιπέτειες την Αμφιλοχία!\nΜετά από 4 μέρες έδωσαν τα αποτελέσματα στους πολίτες! Θετικοί στον κορωνοϊό μετακινούνταν ανενόχλητοι! Στην Αμφιλοχία τη Δευτέρα ο ΕΟΔΥ! Με σκληρό lockdown απειλείται ο Δήμος Αμφιλοχίας!\nΕιδικότερα, την Τρίτη 16 Φεβρουαρίου 2021 πραγματοποιήθηκαν 180 PCR μοριακά τεστ εκ των οποίων απαντήθηκαν θετικά τα 13 τα οποία περιλαμβάνονται στα 42 που ανακοίνωσε ο ΕΟΔΥ στο νομό Αιτωλοακαρνανίας σήμερα Σάββατο 20 Φεβρουαρίου.\nΩστόσο, σύμφωνα με πληροφορίες, τα αποτελέσματα δόθηκαν 4 ημέρες μετά (!!!), με όσους ελέγχθησαν να κυκλοφορούν σο μεσοδιάστημα κανονικά.\nΗ σημερινή ενημέρωση των 13 κρουσμάτων στα Σαρδίνια σήμανε συναγερμό στο χωριό που πλέον έχει μπει αυτοβούλως σε καραντίνα.\nΠλέον, ο Δήμος Αμφιλοχίας μπαίνει σε μπελάδες καθώς εκτός από τα 13 κρούσματα στα Σαρδίνια, καταγράφονται επίσης 10 κρούσματα στην Αμφιλοχία, γεγονός που, λόγω του αυξημένου αριθμού κρουσμάτων στην περιοχή, σηματοδότησε εκ νέου επίσκεψη κλιμάκιο του ΕΟΔΥ τη Δευτέρα 22 Φεβρουαρίου στην Αμφιλοχία.\nΣύμφωνα με πληροφορίες, οι σημερινές εξελίξεις έχουν κινητοποιήσει τις τοπικές αρχές που είναι σε ανοιχτή γραμμή με τους ειδικούς του ΕΟΔΥ με ανοιχτό το ενδεχόμενο για σκληρό lockdown στο Δήμο Αμφιλοχίας προκειμένου να αποφευχθεί η μετάδοση του ιού.\nΣε κάθε περίπτωση την ευθύνη για την κατάσταση φέρει αποκλειστικά ο ΕΟΔΥ, αλλά επίσης μερίδιο ευθύνης έχει και η Περιφερειακή Ενότητα Αιτωλοακαρνανίας και συγκεκριμένα η Διεύθυνση Δημόσιας Υγείας και Κοινωνικής Μέριμνας που δεν πίεσε τις διαδικασίες για να δοθούν τα αποτελέσματα έγκαιρα για την αποφυγή διασποράς στη τοπική κοινωνία.\nΕτικέτες: ΕΟΔΥ #κρούσματα #Σαρδίνια


Προς εκκένωση χωριών και πόλεων στη Θεσσαλία-Έρχονται 40 ισχυροί μετασεισμοί 4-5Ρίχτερ\nΔέησε η ΕΕ: Εγκρίνει το αξιόπιστο ρωσικό εμβόλιο Sputnik-V\nΓάλλος ΥΠΕΞ μετά τηλεφώνημα Μακρόν-Ερντογάν: Η Τουρκία τώρα δεν μας προσβάλει\nΥπό λειτουργική κατάρρευση το νοσοκομείο Νίκαιας: Εφιαλτική η κατάσταση του\nΚυβέρνηση ομολογεί παταγώδη αποτυχία-Πέραν των ορίων σε βαθύ «κόκκινο» το ΕΣΥ\nΣτη Δικαιοσύνη προσφεύγει ο Κουφοντίνας-Διακοπή ποινής ζητά η Κούρτοβικ-Παρέμβαση Σοφού\n«Οι συμβιβασμοί είναι στοιχείο και της επαναστατικής τακτικής. Το έγραψε και ο Λένιν στο βιβλίο του “Αριστερισμός, η παιδική ασθένεια του κομμουνισμού”».\nH φράση είναι του Τσίπρα. Ξέρετε πότε την είπε; Παραμονές της ψήφισης του τρίτου «αριστερού» Μνημονίου. Την είχε πει σε συνέντευξή στο ρ/σ «Στο Κόκκινο» για να δικαιολογήσει την προ τετραετίας φαντασμαγορικών διαστάσεων κωλοτούμπα του.\nΘυμηθήκαμε εκείνη τη φράση διότι την περασμένη Κυριακή η εφημερίδα «Αυγή» διένειμε στους αναγνώστες της ακριβώς αυτό το βιβλίο του Λένιν: «Ο αριστερισμός, παιδική αρρώστια του κομμουνισμού».\nΦυσικά λόγω ότι εκείνη η συνέντευξη ήταν ραδιοφωνική δεν ξέρουμε αν ο πρωθυπουργός, τη στιγμή που αναζητούσε την δικαίωση του στον… Λένιν, είχε κοκκινίσει μια στάλα από ντροπή. Προσωπικά αμφιβάλουμε.\nΟ… επαναστάτης, λοιπόν, πρωθυπουργός, αυτός που θα καταργούσε σε ένα νόμο με ένα άρθρο τα Μνημόνια, αλλά έφερε σε ένα νόμο με ένα άρθρο το τρίτο και χειρότερο Μνημόνιο, αυτός που δεν υπάρχει χαμερπής υπαλληλάκος της ντόπιας και ξένης ολιγαρχίας που να μην του φιλοτεχνεί προφίλ «αριστερού εθνάρχη», τι μας είχε πει; Ότι η προδοσία της αλήθειας και του δίκιου συνιστά συμβιβασμό… επαναστατικού τύπου! Πάρτε και το βιβλίο του Λένιν για να το..,. εμπεδώσετε.\nΔυστυχώς, βέβαια, για τον κ.Τσίπρα (και σε αντίθεση – ελπίζουμε – με τους αναγνώστες του βιβλίου), αυτός που του «σφύριξε» τότε το απόσπασμα από το βιβλίο του Λένιν, το οποίο και είχε αναφέρει στην συνέντευξή του, πιάστηκε εξίσου αδιάβαστος με τον πρωθυπουργό.\nΑπόδειξη: Επειδή ο Λένιν κάτι είχε ακούσει για τους Κερένσκι (σσ: το μικρό όνομα του Κερένσκι ήταν «Αλέξανδρος»),τους πρώην, τους νυν και τους επόμενους Αλέξανδρους Κερένσκι, γι’ αυτό στον «Αριστερισμό», κάτω ακριβώς από το παράδειγμα με τους ληστές στο οποίο αναζήτησε καταφύγιο ο κ.Τσίπρας, ο Λένιν φροντίζει να ξεκαθαρίζει τη διαφορά ανάμεσα σε αυτόν που δίνει τα λεφτά του στον ληστή για να σώσει τη ζωή του και σε αυτόν που αποτελεί συνένοχο του ληστή.\nΓράφει ο Λένιν:\n«Φανταστείτε πως το αυτοκίνητο σας το σταμάτησαν οπλισμένοι ληστές. τους δίνετε τα λεφτά, το διαβατήριο, το πιστόλι, το αυτοκίνητο σας. Έτσι γλιτώνετε από την ευχάριστη συντροφιά με τους ληστές. Εδώ υπάρχει αναμφισβήτητα συμβιβασμός: “Do ut des” («σου δίνω» τα λεφτά, το όπλο, το αυτοκίνητο, “για να μου δόσεις” τη δυνατότητα να φύγω σώος και άβλαβης). Είναι όμως δύσκολο να βρει κανείς άνθρωπο που να είναι στα καλά του και να λέει πως ένας παρόμοιος συμβιβασμός είναι “κατ’ αρχήν απαράδεκτος”, ή να θεωρεί το πρόσωπο που έκανε έναν τέτοιο συμβιβασμό συνένοχο των ληστών (…)».\nΟι… λενινιστικές γνώσεις του Κ.Τσίπρα σταματούν εκεί. Τώρα που η «Αυγή» διένειμε το βιβλίο ας πει κάποιος στον κ.Τσίπρα, να κοιτάξει και την αμέσως επόμενη παράγραφο. Γιατί εκεί, στην ακριβώς επόμενη παράγραφο, ο Λένιν φροντίζει να κάνει τη διάκριση ανάμεσα στους συγγνωστούς και στους ασύγγνωστους συμβιβασμούς. Ανάμεσα στους παραδεκτούς και στους απαράδεκτους συμβιβασμούς.\nΤονίζει, δηλαδή, ότι υπάρχουν αυτοί που κάνουν συμβιβασμούς για να γλιτώσουν από τους ληστές, αλλά υπάρχουν και οι άλλοι. Αυτοί που βαφτίζουν συμβιβασμό την προδοσία, που κορδακίζονται στην πασαρέλα της εξαπάτησης ξεφωνίζοντας την ίδια τους τη γύμνια. «Να τότε όλοι αυτοί οι κύριοι (που) ενεργούσαν σαν συνένοχοι των ληστών» σημειώνει ο Λένιν και συνεχίζει:\n«Το συμπέρασμα είναι καθαρό: το να αρνιέσαι τους συμβιβασμούς “από άποψη αρχών”, το να αρνιέσαι γενικά οποιοδήποτε συμβιβασμό, αποτελεί παιδαριωδία, που είναι δύσκολο ακόμα και να την πάρει κανείς στα σοβαρά. Ο πολιτικός, που θέλει να είναι ωφέλιμος στο επαναστατικό προλεταριάτο, πρέπει να ξέρει να ξεχωρίζει τις συγκεκριμένες περιπτώσεις εκείνων ακριβώς των συμβιβασμών που είναι απαράδεκτοι, που εκφράζουν οπορτουνισμό και προδοσία, και να κατευθύνει όλη τη δύναμη της κριτικής του, όλη την αιχμή ενός αμείλικτου ξεσκεπάσματος κι ενός ανειρήνευτου πολέμου ενάντια σ’ αυτούς τους συγκεκριμένους συμβιβασμούς χωρίς να επιτρέπει στους πολύπειρους “καταφερτζήδες” σοσιαλιστές και στους κοινοβουλευτικούς ιησουΐτες να ξεφεύγουν και να ξεγλιστρούν από τις ευθύνες με πραγματείες για “συμβιβασμούς γενικά”.”»\n«Αμείλικτο ξεσκέπασμα» και «ανειρήνευτο πόλεμο» λοιπόν. Αυτή είναι η συμβουλή του Λένιν. Έτσι πρέπει να αντιμετωπίζονται οι «καταφερτζήδες». Οι εκπρόσωποι του οπορτουνισμού και της προδοσίας. Αυτοί που επιδίδονται σε πραγματείες για «συμβιβασμούς γενικά» ώστε – συνεχίζει ο Λένιν – να «ξεφεύγουν από τις ευθύνες για την προδοσία που διέπραξαν, για το συμβιβασμό που έκαναν, ο οποίος είναι, τέτοιος που αποτελεί πραγματικά οπορτουνισμό, ατιμία και προδοσία του χειρίστου είδους».\nΠροσθέτει ο Λένιν:\n«Υπάρχουν συμβιβασμοί και συμβιβασμοί. Πρέπει να ξέρεις να αναλύεις την κατάσταση και τους συγκεκριμένους όρους κάθε συμβιβασμού, ή κάθε ποικιλίας συμβιβασμών. Πρέπει να μάθεις να ξεχωρίζεις τον άνθρωπο που έδωσε στους ληστές λεφτά και όπλο για να περιορίσει το κακό που θα έκαναν οι ληστές και να διευκολύνει τη σύλληψη και την εκτέλεση τους, από τον άνθρωπο που δίνει στους ληστές λεφτά και όπλο για να πάρει μέρος στο μοίρασμα της λείας».\nΚαι τρεις γραμμές παρακάτω, ο Λένιν επιμένει: Όποιος δεν κάνει αυτή τη διάκριση «θα ήταν απλούστατα τσαρλατάνος».\nΓια να έχουν, δε, οι αναγνώστες μια πλήρη εικόνα των «τσαρλατάνων» στους οποίους αναφερόταν ο Λένιν, έχουμε μια πρόταση στην «Αυγή». Το επόμενο βιβλίο του Λένιν που θα διανείμουν να είναι το «Ένα βήμα μπρος, δυο βήματα πίσω»\nΕίναι εκεί που μεταξύ άλλων ο Λένιν περιγράφει τι πράγμα είναι ο «οπουρτουνισμός». Δηλαδή ο καιροσκοπισμός. Η τακτική του «άλλα λέω κι άλλα κάνω». Η πολιτική συμπεριφορά που προσπαθεί να κρύψει τις προθέσεις της αλλά και τις πράξεις της πίσω από μεγαλοστομίες και στρεψοδικίες. Γράφει:\n«… δεν πρέπει να ξεχνάμε ποτέ το χαρακτηριστικό γνώρισμα όλου του σύγχρονου οπορτουνισμού σ’ όλους τους τομείς: την αοριστία του, την ασάφειά του, το ασύλληπτό του. Ο οπορτουνιστής απ’ την ίδια του τη φύση, αποφεύγει πάντα να θέτει ένα ζήτημα συγκεκριμένα και σταράτα, αναζητά τη συνισταμένη, στριφογυρίζει σαν φίδι ανάμεσα σε δυο απόψεις που αλληλοαποκλείονται προσπαθώντας να είναι σύμφωνος και με τις δυο, τις διαφωνίες του τις συνοψίζει σε μικροτροποποιήσεις, αμφιβολίες, αθώους κι ευσεβείς πόθους κλπ»\nΕίναι προφανές τι μας λέει ο Λένιν: Ο οπορτουνισμός στερείται πολιτικών αρχών. Πράττει το «μαύρο» αλλά παριστάνει την «λευκή περιστερά». Μπορεί με ξεδιαντροπιά να αλλάζει φρασεολογία κατά το δοκούν. Σε συγκεκριμένες ιστορικές περιόδους αποτελεί χρήσιμο καθεστωτικό εργαλείο. Ένας από τους λόγους είναι κι αυτός: Ομιλεί σαν φορέας μιας δήθεν «αριστερής» πολιτικής την ώρα που εξοντώνει την κοινωνία προωθώντας τα συμφέροντα των καπιταλιστών.\nΑν διανείμουν από την «Αυγή» το βιβλίο θα μπορούσαν να υπογραμμίσουν το απόσπασμα. Ο Λένιν, μάλλον, δεν θα είχε πρόβλημα.\nΠροηγούμενο άρθροΟ Κιμ «έθαψε» τις ΗΠΑ στον Πούτιν: «Φέρθηκαν κακόπιστα στο Ανόι»\nΕπόμενο άρθροΚαθήκοντα σεκιούριτι αναθέτει ο Πολάκης στους νοσηλευτές!\nΓιατί η έλλειψη «αναλώσιμων» στρατιωτών καθιστά μονόδρομο την αποτροπή\nΑ.Αλαβάνος:«Προτεραιότητα στα εμβόλια και όχι στα περιοριστικά μέτρα-Στην Αθήνα και όχι Βρυξέλλες»\nΗ φτώχεια σαν κοινωνική τρομοκρατία – μια αποκάλυψη – μια θεραπεία\nΆρης Δημητρίου - 04/03/2021\nΘ. Τ - 04/03/2021\nΚώστας Αρτινός - 04/03/2021\niskra - 04/03/2021\nΑΡ.Σ.Ι - 04/03/2021